text:
حاضردا سلاحلی و سلاحسیز اوچان آپاراتلاریمیز، ف-۱۶-لاریمیز اورادا عملیاتلاری داوام ائتدیریر.
آخار. آذ خبر وئریر کی، بو بارهده تورکییه پرزیدنتی رجب طییب اردوغان مانیسا شهرینده چیخیشی زامانی دانیشیب.
«بو گون آلدیغیم خبرلر بیر قدر فرقلیدیر. ۹ شهید وئرمیشیک، آنجاق ۵۵ ترورچو ضررسیز حالا گتیریلیب. بو رقم داها دا آرتاجاق، چونکی «شهیدلریمیزین قانی یئرده قالمایاجاق» دئمیشدیک. ترورلا موباریزه ساحهسینده بو گونه قدر گؤرونمه میش بیر ضربه ائندیریلهجک. بیز تک بیر عسگریمیزین، پولیسیمیزین، ژاندارمامیزین، تهلوکهسیزلیک قورویوجوموزون، وطنداشیمیزین دیرناغینی بئله بوتون ترورچولارا دییشمریک»، - اردوغان دئییب.
قئید ائدک کی، اؤتن گون تورکییهنین هاککاری ویلایتینین شمدینلی محلیندا ۸ عسگر، بو گون ایسه دیاربکیرده ۱ پولیس شهید اولوب.


c: text/html

text:
آمریکا دؤلت دپارتامنتی یاخین زامانلاردا تاجیکیستان اراضیسینده آمریکا دیپلماتلاری و وطنداشلارینا یؤنلن تراکت احتیمالی حاقیندا اینفورماسییا الده ائدیب.
آخار. آذ خبر وئریر کی، بو بارهده آمریکانین تاجیکیستانداکی سفیرلیگی معلومات یاییب.
«تاجیکیستاندا سون زامانلار هئچ بیر ترور تشکیلاتینین هجومو قیده آلینماییب، اما اؤلکهده تراکت تهدیدی آرتیب. بیز وطنداشلاریمیزی افغانیستان سرحدینه یاخینلاشماماغا، کوتلنین چوخ اولدوغو یئرلرده اولماماغا، اجتماعی نقلیاتین خیدمتیندن ایستیفاده ائتمهمهیه چاغریریق»، – دئیه معلوماتدا بیلدیریلیب.
قید ائدک کی، بوندان اؤنجه آمریکا عینی خبردارلیغی تورکییه ایله باغلی یایمیشدی.

robotstxt: allowed

filter: keep


text:
موستقیل آذربایجان دؤولتینین بیرینجی پرزیدنتی آیاز مطلبوو روسییانین خاریجی ایشلر ناظری سئرگئی لاورووون داغلیق قاراباغلا باغلی سسلندیردیی فیکیرلره موناسیبت بیلدیریب.
آیاز مطلبوو اؤلکه. آذ-آ آچیقلاماسیندا دئییب کی، سرگی لاورووون داغلیق قاراباغلا باغلی آچیقلاماسی عدالتلی دئییل:
«آرتیق ۲۵ ایلدیر کی، بو موناقیشه ایله باغلی مسئله بین الخالق سویه ده مذاکیره اولونور. بونا مثال اولاراق، روسییانین دا تمثیل اولوندوغو آوروپا تهلوکسیزلیک و امکداشلیق تشکیلاتینین مینسک قروپونون بو نئچه ایللیک فعالیتینی سؤیلهمک اولار. همین مینسک قروپوندا روسییا ایله یاناشی، آمئریکا و فرانسا دا تمثیل اولونور. سرگی لاوروو بیان ائدیر کی، گویا آذربایجان داغلیق قاراباغلا باغلی اؤزباشینا هئچ نه ائده بیلمز. آنجاق بو بئله دئییل. بو گون آذربایجانین تام ایختیاری وار کی، ایستهنیلن آن گوج یولو ایله تورپاقلارینی ایشغالدان آزاد ائتسین. بونو آذربایجان جمعیتی ده یئکدیللیکله قبول ائدیر. من آذربایجانین خاریجی ایشلر ناظری المار مممدیارووون بو مسئله ایله باغلی بیاناتینی اوخودوم. اورادا سرگی لاورووون فیکیرلرینه ده جاواب وئریلیب».
آیاز مطلبوو قید ائدیب کی، داغلیق قاراباغ موناقیشهسینین تالعیی مسئلهسینه رسمی واشینگتون ایله موسکوا آراسیندا موناسیبتلردن وضعیتی ده جدی تأثیر ائده بیلر:
«اگر آمئریکاو روسییا دؤولت باشچیلاری دیل تاپیب عمومی راضیلیغا گله بیلسلر، او زامان آذربایجان دا بو وضعیتی نظردن کئچیرمهلیدیر. اگر دیل تاپیلماسا و دونیادا بو جور موناقیشهلر داوام ائتسه، او زامان آرتیق آذربایجان دا اؤز تدبیرلرینی گؤرمهلیدیر».


text:
دکتر ح. م. صدیق
نظامی چلبی قرامانی
سلطان محمد فاتح زمانیندا «قارامان» ولايتينده ياشايان و تحصيليني تماملاماق اوچون ايرانا گلن و سونرا استانبولا چاغیریلان و ان گنج ياشلاریندا استانبول يولوندا اؤلن مولانا قاضي ابوالليثيناوغلو، اؤزونو نظامي گنجوينين مريدي و شاگردي سايان بير شاعـر ايدي. او، حتّا تخلّوصونو ده «نظامي» سئچميش و تاريخده نظامي چلبي قرهمانيآدی ايله مشهور اولموشدور. گويا بو آدی اونون آتاسی اونا وئرميشدير.
اونون حقّینده ان چوخ معلوماتی غريبي منتشااوغلو اؤز تذكرهسينده وئرير. غريبينين سؤزلريني عيناً بورادا نقل ائديرم:
«قارامان ولايتينده، قونيه شهرينده مولانا قاضي ابوالليثاوغلو ايمش. قاضي ابوالليث، علما و فضلاي ماتقدّمدن، محبّ خاندان و مريد شاه خراسان اولونور. و مرويدير كي، مذكور قاضينين اوغوللاری، طفوليّتدن جهوليّته ايرمز ايميش. شاه خراسان عليه الصلاه و السلام، باطين عالمينده آنا بير كامل و فاضل اوغول شفقت بويوروب، آدینی «نظامي» اشارت بويورموشلار. وجودا گلنجك، مولاي روم آستانهسينه آپاریب، مولوي درويشلر تكيهسينه سالمیشلار. اون ايكي ياشينا قريب اولدوغو حالدا، حسن و جمال و فضل و كمال ايله اوصاف حميده و اخلاق پسنديده تحصيل قیلیب، ذهن آثاریندان غايت ايله ماهر و طبع نموداریندان نهايت باهر اولوب، گنجليك چاغیندا حسن اطوار و نظم اشعار ايله، فضلاي شوقآميز و شعراي عشقانگز مابينلرينده اشتهار تاپمیش، آمما حيف كي، بو ديوان تمام تكميل و اتمام قیلینجا، عمرو وفا ائتمهييب، اون يئددي ياشینا ايرديگي [گیردیگی] زماندا، بقا دارالسرورونا واصل اولموش. مزاری مولانا خونكار [خداوندگار] جيواریندا واقعدير. بو، آنین اشعاریندان بير غزلدير:
خطّين اول پيروزهدير كيم لعل ناب اوستوندهدير
لبلرين شول لعل كيم، دورّ خوشاب اوستوندهدير...»[1]
نظامي چلبينين ديوانینی، مرحوم دكتر خالوق ايپكتن 197۴ـ جي ايلده 300 صفحهده نشر ائتميشدير. او، شاعـرين گنج ياشلاریندا اؤلمهسيني قطعي قبول ائديبدير:
«نظامي [چلبي]دن سؤز ائدن قايناقلار، اونون گنج ياشدا اؤلومونو بير سببه باغلاماق گرهييني دويموشلار، باشیندان كئچن بير عشق حكايهسيني آنلاتاراق، بو اولايی اؤلوم سببي اولاراق گؤسترميشلردير. دئديكلرينه گؤره، نظامي [چلبي] بير شيخ نامدار و عبد پرهيزگارین فرزند دلبندي ايله غايت خرارت واريكن سئوگيليسينين كنديسيندن يوز چئويريب باشقالارینا يوز وئرديگينه قیزان شاعـر، اونون حقّینده خيلي مستهجن بير هجويه يازیب اطرافا يايمیش:
سير ائتدوگومدن اول صنمون هر لوند ايله
مقصودو آدی گلمك ايميش لاولن ديله
مطلعلي بو هجويهنين هر كسين ديلينده دولاشدیغی اؤيرهنيب پك اينجيین شيخ، نظامي [چلبي] اوچون اؤيله جان و گؤنولدن و ائتكيلي بد دوعالار ائتميش كي، ايشته شاعـرين اؤلومونه بونلار سبب اولموش»[2].
انگليسجه «عثمانلی ادبیاتی تاريخي» يازان، E.J.W. Gibb ده، گنج ياشلاریندا اؤلمهسيني قبول ائدير.[3]
اونون حقّینده يازان تذكرهلر آراسیندان، تذكره لطيفي، شقايق نعمانيه، جامع النظائر، تذكره عاشق چلبي، كنه الاخبار، مشاعر الشعرا و تذكره حسن چلبيـني آد آپارماق اولار. بونلارین هامیسیندا اولان سندلري «خالوق ايپكتَن» ديوانا يازدیغی مقدمهده ذكر ائتميشدير.
هجري 874 تاريخينده وفات ائدن شاعـر نظامي چلبينين آجی اؤلومونو آتاسی دا گؤرموشدور. عاشیق چلبينين دئدييينه گؤره، اونون آتاسی مسجدلرده وعظ زمانی اوغلونون بعضي شعرلريني اوخويوب آغلايیردی. «اثنا وعظده مناسبتله اقتضاي مقام اوزره، مرحومون بعضي ابيات برائت آبادینی انشاد ائديب، گريه ائدر و حضّار مجلس آنون گريهسيندن متأثير اولوب اونلار داخی گريان اولورلار ايدي.[4]»
چوخ اؤنملي مساله بودور كي، اونون نظامي تخللوصو اولدوغونا گؤره، نظامي گنجوينين بير چوخ شعرلري، قارامانلینین كيچيك غزللر و هجويهلر احتوا ائدن ديوانینین اليازمالار سیراسینا داخل اولموشدور. حتّا بو مسئلهيه خالوق ايپكتن ده دقّت ائتمهميش و موجود اليازمالار داخل اولان بوتون شعرلري «نظامي چلبي قارامانی» آدینا باسیب كئچميشدير. آشاغیداکی بیتلر، اونون حيرته ده سالسا دا، بو شعرلرين گنج ياشیندا اؤلن «نظامي چلبي»دن اولا بيلمهيهجهيينه توجه ائده بيلمهميشدير:
ـ زُلفونون زنجيريني بند ائت منه ـ دئديم ، دئدي:
ساققالین آغاردی مسكين، داهی اوسلانما.
و يا:
شمس عمر اولدو نظامي اُفق موته قريب
آه كيم ايرمهدي فرقت شبينه روز هنوز!
خالوق ايپكتن يازیر: «بو بیتلرده نظامي [چلبي]نين گئرچك ياشینی سؤيلهمهدييي و خيلي مبالغه ائتدييي دوشونولسه بئله، يئنه ده 18ـ14 ياشیندا بير گنجين بؤيله «موت»دن و «ساققالینین آغارماسيندان» قولايلیقلا سؤز ائدهمهيهجهيي ده اورتادادیر»[5]
اونون قطعاً ايييرمي ياشیندان قاباق اؤلمهسينه اينانان و بوتون سندلرين ده بونا شاهد اولماسینی اؤنه چكن ايپكتن بير فرضيه اساسیندا و هئچ بير دليل اؤنه سورمهدن دئيير: بلكه ده اوتوز ياشینا قدر ياشامیشدیر.[6]
آمما بيز بو فرضيهني قبول ائتميريك. بوتون قايناقلار اونون گنج ياشلاریندا اؤلمهسيني قید ائديرلر. بيز بير ده بونا اينانیریق كي، ايكي نظامينين شعرلري الده اولان اليازمالاردا بيرـ بيرينه قاریشمیشدیر و بونو آرايیب، آختاریب تاپماق اوچون، دقيق فنّي ايشلر آپاریلمالیدیر.
كئچميشده «سرقات شعري» بير هنر سايیلیرمیش. فارس ادبیاتیندا مصلحالدين سعدي شيرازي چوخلو سرقات صاحبي اولان بير شاعـردير. حتّا او عرب شاعـرلريندن مصراعلار آلیب اؤز شعرلرينه داخل ائتميشدير. عثمانلی دؤورونده ده «نظامي چلبي» سرقات ايشيله مشغول اولورموش. او، هر بیر فارس شاعـري، خصوصيله «نظامي گنجوي»نين شعرلريني و شعرلرينده اولان بیت و مصراعلاری «سرقت» ائديب، اؤز كيچيك ديوانینا داخل ائتميشدير. همين ايش ده سبب اولموش كي، «نظامي گنجوي»نين داغیلمیش توركجه ديوانی، اونون آدینا وئريلسين.
مرحوم خالوق ايپکتن طرفيندن چاپ اولموش «ديوان»ـ ین تورکجه و فارسجا بؤلوملري، نظامي گنجوينين قصيده، غزل و روباعيلري ايله قاریشدیریلمیشدیر. او مرحومون نشر ائتديگي بو ديوان اوزرينده بير داها دقيق علمي ايش آپاریلمالیدیر.
سون


text:
تورکییه پرزیدنتی رجب طایییب اردوغان تورکییه بؤیوک میلت مجلیسینده (تبمم) ترورا قارشی چیخیشی ایله آلقیش توپلایان جمهوریت خالق پارتیاسینین میلت وکیلی گورسل ارولو تبریک ائدیب.
آخار. آذ خبر وئریر کی، اردوغان ارولا زنگ ائدرک ترورا قارشی مباریزه ایله باغلی چیخیشینین گؤزل اولدوغونو بیلدیریب.
قید ائدک کی، جمهوریت خالق پارتیاسینین میلت وکلی ارول تورکییه بؤیوک میلت مجلیسینده ت رورا قارشی مباریزه ایله باغلی چیخیشیندا پ کاکا طرفیندن اؤلدورولن نجمددین معلمدن ده سؤز آچمیش، ترورو پیسلیرک بوتون پارتییا نمایندهلری و وکیلرینی یوروش کئچیرمهیه دعوت ائتمیشدی.


text:
ایولون ۳۰-آ کئچن گئجه دوشمن آتشینین قارشیسی آلینارکن شهید اولان سلاحلی قوهلریمیزین حربی قوللوقچوسو بو گون دفن ائدیلهجک.
آپا-نین معلوماتینا گؤره، دوشمن آتشینین قارشیسی آلینارکن شهید اولان جلیل آبادین اچارا کند ساکینی، سلاحلی قوهلریمیزین حربی قوللوقچوسو ۱۹۹۳-جو ایل تولدلو حسین زاکیر اوغلو اکبرلی آنادان اولدوغو کندده دفن ائدیلهجک.
قید ائدک کی، ایولون ۳۰-آ کئچن گئجه و سحر ساعتلاریندا قازاخ رایونونون بالا جعفرلی، قوشچو آیریم، آغستافا رایونونون کهنه قیشلاق و توووز رایونونون قارالار کندلری ارمنیستان سلاحلی قوهلری طرفیندن ایریچاپلی سلاحلاردان اینتئنسیو آتشه معروض قالیب. یاشاییش منطقهلریندهکی مولکی اوبیئکتلره، اکین ساحهلرینه و اهالینین شخصی تصروفاتینا زیان دییب. دوشمن آتشینین قارشیسی آلینارکن سلاحلی قوهلریمیزین حربی قوللوقچوسو ه. اکبرلی حسین شهید اولوب.


text:
Jul 15, 2016
روح بیلیمی باخیشیندان فاناتیزم (3)
درویش اوغلو
بو یازینی آنلایابیلمک اوچون یازینین اؤنجه کی بؤلوملرینی اوخوموش اولماغینیز گرکیر.
فاناتیک شخصیتین هانسی شرطلر آلتیندا گلیشدیگینی و بو شخصیتین دویغو، فیکیر، دوشونجه و ائیلَم (عملکرد) دؤزلگه سینی اؤنجه کی بؤلوملرده آیدینلاتماغا چالیشدیم. بونلاری قیسساجا گؤزدن کئچیریرسک:
فاناتیک شخصیت زور و اجبارین حاکیم اولدوغو، دویغودان یوخسول بیرمحیطده بؤیوموش اولماغین سونوجودور. فاناتیک شخصیتین دوشونجه و ائیلم دوزلکه سی ایسه ایکی اساس آیاق اوستونده دورماقدادیر:کلمه لره دایانان بللی حؤکملرین دونوق، داشلاشمیش و دگیشمز اولدوغو؛ و یئنه کلمه لر آراجیلیغی ایله ذهن ده یارانمیش بللی شخص لرین مقدسلیگی و بو حؤکملرین مرجعی اولدوقلاری.
گؤروندوگو کیمی فاناتیک شخصیتین اولوشومونون اؤن شرطی دین و مذهب دگیل، دویغودان یوخسول و بللی حؤکملری مطلقلشدیرن تربیت شکلی دیر. مطلقلیگه دایانان دینلرین هامیسینین فاناتیک شخصیتلر طرفیندن آیاقدا توتولدوغو، و یاراتدیغی قیسیر دؤنگه (دور باطل) ده سونراکی نسلی فاناتیک تربیت ائتدیگی آچیقدیر. بو باخیش آچیسیندان باخارساق فاناتیک اسلام، فاناتیک یهودیت، فاناتیک مسیحیت، فاناتیک بودیسم و مطلقلیگه دایانان بوتون دینلر بیری – بیریندن فرقلی دگیلدیر. بئیین مطلقلشدیرمه مکانیزمینی زور و اجبار آلتیندا اؤیگرندیکدن سونرا، بو مکانیزم بیرئیین عؤمرونون سونونا قدر دوام ائدر. مطلقلشدیرمک عؤرف – عادت، عنعنه لره ده یاییلار. یالنیز بللی حؤکملر یوخ، عینی زاماندا فاناتیک شخصیتین اینادیقلاری، اؤیگرنمیش اولدوقلاری، قبول ائتمک ایسته مَدیکلری و گونلوک یاشامیندا گؤردوگو ایشلرین هامیسی بیر مطلقلیک و سیخیلیق رنگی آلار. هئچ ده اؤنملی اولمایان بیر موضوع اوستونده بئله، بیریسی ایله دانیشاجاق اولورسا او موضوع بارسینده کی فیکرینی مطلق دوغرو اولاراق ساوونار و ادعاسینین دوغرو اولمایابیلجگی نی هئچ بیر زامان قبول ائتمر. گونلوک قایدا قوراللار دا عینی زاماندا مطلقلیک قازاناراق، بیر اجبار حالینه گلر. فاناتیک شخصیت، آخشام ایشدن ائوه قاییدارکن یولدا تانیدیغی بیریسینه توش گلیرسه، "بویورون گئدک ائوه" دئمک مجبوریتینده دیر. یوخسا "ادبسیزلیک" اولار. اوبیری طرفین جوابی اؤنجه دن بللی دیر، "چوخ ساغ اولاسوز، الله آباد ائله سین" آنجاق فاناتیک شخص بوقدرلیگینده قالماز، "من اؤلوم بویورون"، "سیز آلله بویورون". اصلینده بو "تعارف" ون بیر یالاندان باشقا بیر شئیی اولمادیغینی هر ایکی طرف ده اؤنجه دن بیلمکده دیر. آنجاق فاناتیک شخصیتین مطلقلیک قازاندیردیغی اجبارلاری، بئله بیر یالان "تعارف" و ده قاپساماقدادیر. "اوشاق گرک درس اوخویا" دئییه اینانان فاناتیک بیر شخصیت، اوشاغینین استعدادلارینا، علاقه لرینه، ایستکلرینه دققت ائتمدن گونده یوز یول "اوغول درس اوخو"، "قیزیم، درس اوخو" دئیه اوگوت وئرر. آنجاق "درس اوخوماق" دان اؤزونون ده بیر تجسمو یوخدور. "درس اوخو" حؤکمو ذهنینده مطلق اولموشدور. بئله بیر حؤکمون مطلقلیگینین یانیندا بیرده "فلانکسین اوشاغی مهندس اولوب، منیم اوشاغیم نئیه اولماسین" دئیه بیر فیکیر ده انگیزه اولابیلر. آنجاق بو فیکیر بئله مطلقلشدیریلیب، و بیر "گرک" ایله باغلانیب دیر. "فیلانکسین اوشاغی مهندس اولوب، منیم اوشاغیم دا گرک مهندس اولا" شکلینده دیر. گؤروندوگوکیمی اؤنملی اولان اوشاغین سعادتی، خوشبختلیگی، راحاتلیغی یوخ، بللی حؤکملره و مطلقلیکلره تابع اولماسی گرگی دیر. بئله آتا – آنالار اوشاقلارینی خوشبخت بیر "اکینچی" خوشبخت بیر" بقال"، خوشبخت بیر "مکانیک" اولماغا یوخ، روحی خسته، عصبی، وارلیغینی بیر شکنجه اولاراق حس ائدن بیر "مهند س"، یوخسا بیر "دوقتور" اولماق یولوندا تربیت ائدرلر. چوخ زامان بو فاناتیک تربیت شکلی تام ترسه سونوج وئرر. اوشاغین اؤز استعدادلاری، ایستکلری، ذوقلاری کؤرالتیلدیغی، و داها اؤنملی اولان، آزاد تداعی گوجو و آزاد فیکیرلشه بیلمه گوجو فاناتیک تربیت سونوجوندا کورالتیلدیغی اوچون، آتا – آنا نین گؤزلدیگی کیمی "مهندس" ، "دوقتور" اولابیلمیز، آنجاق فاناتیک، روحی خسته و یاشامی بیر شکنجه کیمی حس ائدن بیر "اکینچی"، "باققال"، "مکانیک" اولار.
فاناتیک شخصیت تیپی گونلوک ارتباطلاریندا و گونلوک ایشلرینده ده فاناتیک دیر. دونیادا وار اولان بوتون گؤرونگه لره و مسئله لره کسین بیر یوروم (تعبیر) تاپار، "بو مسئله باره سینده بیلگیم یوخدور" کیمی بیر جمله نین اونون اوچون وجودو یوخدور. اؤزونو هرکسه قییم بیلر. دانیشیغیندا ساده بیر خوش بئش ائتمک تاپیلماز، دانیشیغینین بوتونو بیر امر و نهی و نصیحت کاراکتری گؤسترر. آیری انسانلارین دویغولاری قارشیسیندا دویارسیز اولدوغو اوچون دئدیکلرینین ائشیدن طرفیندن نه قدر آلقیلانیب، آلقیلانمادیغینی حس ائده بیلمز و کاسِته، یوخسا گرامافون صفحه سیندن یاییلان بیر صحبت کیمی سؤزونه دوام ائدر. بیریسی شخصی بیر پروبلم باره سینده فیکیر سوروشدوغوندا، "منیم فیکریمه چاتان بئله دیر، سن اؤزونده فیکیرلش، باخ گؤر نه جورائتمه لیسن" دئییه جگینین یئرینه، "سن منه قولاق وئر، دیققت ائله، آیری آداملارین سؤزونو ائشیتمه، یالنیز منیم دئدیگیمی ائله" دئیه قورتارار سوؤزونو. محبت ائتمگی بئله بیر اجبار و زورلاما ایله یان – یانا دیر. بیریسینی قوناق چاغیرمیشسا، بیچاره قوناغی خسته ائدجک قدر یئدیرتملی دیر. حتی قوناغین اوتاغین هاراسیندا اوتوردوغوندا راحاتلیق حس ائتمه سینه دققت ائتمدن "بویورن بورایا، یوخاری باشا، من اؤلوم، سیز آلله بؤیورون بورایا" کیمی اسرارلار ایله بیچاره قوناغا هاردا اوتورماسی گرکدیگینی بئله زور و اجبار ایله دیکته ائدر. دانیشیغیندا خوش صحبتلیک، یئرینه بیر امر و نهی وار و چوخ زامان دانیشیغینی نقل قوللار ایله باشلار و بو نقل قول لاردان یئنه مطلقلیک رنگی اولان بیر سونوج آلار و نصیحت ائتمگه باشلار.
حضرت ..... بویورور کی.......، دئملی گرک......
سعدی علیه الرحمه نین بیر شعری وار، دئیر کی..........، دئملی گرک........
مولانا دئییر کی...........، دئملی گرک..........
سقراط دئییر کی...........، دئملی گرک........
کارل مارکس دئییر کی...........، دئملی گرک.........
ماتریالیزم دیالکتیک دئییر کی........، دئملی گرک........
زیگموند فروید دئیر کی.........، دئملی گرک...........
اریک فرم دئییر کی........، دئملی گرک
البرت اینشتین دئییر کی.......(بدبخت آلبرت اینشتینین هئچ بئله بیر سؤزدن خبری یوخ ایدی) .....دئملی گرک......
هایدیگر دئییر کی..........، دئملی گرک........
گؤروندوگو کیمی فاناتیک شخصیتین دوشونجه سیستمی یارادیجیلیق یئرینه شابلون گؤتورمک و بو شابلونلاردان ایکینجیل شابلونلار دوزلدرک، بو ایکینجیل شابلونلاری اؤز فیکیر و دوشونجه لری کیمی قبول ائدیب ساوونماقدیر. اصولاً اؤیگرنمک، اؤیگرنیلمه سی گرکندن بیر شابلون گؤتورمک اولاراق قبول ائدیلیرسه، یارادیجی فیکیر سیستمینده بو ایلک باشدا گؤتورولموش شابلون سونرا عینی موضوع اوزره اؤیگرنیلنلر آراجیغیلی ایله دگیشدیریلیب، و تازادان شکیللندیرلمک ایله سونراکی اؤیگرنیلنلر ایله یوغرولوب و یاواش یاواش دگیشمکده دیر. زیگموند فرویدون یازیلارینی اوخوماق ایله روح بیلیمی اؤیگرنن بیر انسان، بو اؤیگرندیکلرینی اؤز تجربه لری و آیری روح بیلیمجیلردن اوخودوقلاری ایله یوغوروب، ایلک اؤیگرندیکلرینی سونرا اؤیگرندیکلری آراجیلیغی ایله دگیشدیره بیلر، گلیشتیره بیلر و یاخود بو ایلک اؤیرندیکلرینین دوغرو اولمادیغینین اثباتینا یئتیشه بیلر. فاناتیک بیر بئیین ده ایسه، گؤتورولموش ایلک شابلونلار دگیشمزلیک و گئت گئده داشلاشما (متحجر اولما) پروسه سینده گئت ـ گئده واقعیتدن اوزاقلاشماقدادیر. بو پروسه ایللر بویو سوردوکدن سونرا سونوندا دوشونجه نین واقعیتدن ( هر لحظه دگیشمکده اولان واقعیتدن) استنتاج اولونماسی یئرینه واقعیتی بو داشلاشمیش دوشونجه شابولونونا اویدورماغا چالیشماق نقطه سینه یئتیشیر. اؤز آروادیندان گیزلین آیری آروادلار ایله ارتباطی اولان بیر فاناتیک روح بیلیمجی، آروادینین اونون بو ارتباطلارینی حس ائتدیگینی پارانویا اولاراق یوروملایاراق آروادینین پسیکوتراپی یه احتیاجی اولدوغونو ادعا ائدیردی. اؤزونو روح بیلیمجی بیلن بو بئیگین قاباغا آپاردیغی منطق ایسه بئله ایدی: منیم آروادیم، منیم آیری بیر آرواد ایله ارتباطیمی نه گؤروب، نه ائشیدیب، دئمک کی بونون تصورو آنجاق پارانویا کاتگوریسینه اویار. بو بئیگین ذهنینده متحجر اولموش و دگیشمز حاله گلمیش شابلونلاری تخمین ائتمک چتین دگیلدیر:
شابلون بیر: انسانین آلقیلاما یوللاری گؤز، قولاق، لامسه حسی، دادما و قوخولاما (ایی آلما) حس لری دیرلر.
شابلون ایکی: گؤرمه دیگینی و ائشیتمه دیگینی حس ائدن بیر انسان پارانویا خسته سی دیر.
بو بیگ، انسانین یوخاریدا ساییلان آلقیلاما یوللاریندان علاوه ده آلقیلاما یوللاری اولابیله جگینی، بیر انسان گؤردکلری و ائشیتددیکلرینی ایشله ییب (ساخت و پرداخت ائله ییب) و گؤروب ـ ائشیتدیکلرینین اوستونده بیر سونوجا چاتابیلجگینی فیکیرلشه بیلمیردی.
فاناتیک شخصیت بو اجبارلاری ایله اؤزگه لریندن داها چوخ اؤزونو سیخماقدا و اینجیتمکده دیر. وارلیقدان، ارتباطلاریندان، گؤردوگو ایشلردن داد آلابیلمک گوجو چوخ قیسیق و داردیر. دویغولاری مطلق حکملر طرفیندن سیلینیب، یوخ اولدوغوندان بیر اولایا سئوینمه سی، یوخسا کدرلنمیش اولدوغو، آنجاق بیر گؤستریشدن آرتیق دگیلدیر. اوز (چهره) آنلاتیمیندا بیر دونوقلوق وار. گولمگینین، گولمک یوخ آنجاق گولمگین اداسینی چیخارتماق اولدوغو، دیققتلی بیر انسانین گؤزوندن قاچماز. گولدوگونده اوزونون دریسی آیدینلاشاجاغی یئرینه قیریشیب، قارالار. سوئینمه سی، کدرلنمه سی، تشویق ائتمه سی، اورک یاندیرماسی و بوتون انسانلار آراسی ارتباطلاردا اساس اولان دویغو آلیش وئرشینین هامیسی آنجاق بیر کاریکاتوردور. دوغرو و صادق اولان ایکی دویغوسو وار، نفرت و کین.
اؤزومدن بیر نئچه یاش دا جوان اولان، تحصیلاتی دا چوخ آشاغی اولان یاخین بیر تانیدیغیم بیرینجی یول آلمانا گلدیگینده ایگیرمی اوچ ایلدن سونرا بیری – بیریمیزی تکرار گؤردوک. نه فاناتیک مسلمان، نه فاناتیک مارکسیست اولمادیغینی دا یاخچی بیلیردیم. گؤروشدوگوموزدن بیر ساعات بئله کئچمه میشدی کی "فیلانکس، نئیه بس ائولنمه ییبسن؟" دئیه سوروشدو. "نه بیلیم، شرایط ال وئرمه ییب" دئدیم. بیر امر وئریر کیمی، یوخسا بیر حؤکم صادر ائدر کیمی، ساغ الینین شهادت بارماغینی گؤزومون اؤنونده یئللندیررک، "منه باخ، مندن ائشید، ائولن، خانواده قورماق هر انسانا لازیم دیر!" دئدی. دئدیگینین، و دئمک طرزینین قارشیسیندا گولمگیم توتدو، دوداغیم قاچدی. منه محبت اوزوندن بئله امر و نهی ائله دیگینی فکر ائدن دوستوم تعجب و بیر آزدا تحقیر ایله، ساغ النین شهادت بارماغینی گؤزومون اؤنونده یئللندیررک، "هن، گولرسن بس نئجه! آتام دا منه نصیحت ائدنده من ده گولردیم. آنجاق او گولمکلرین زیانینی ایندی چیکرم." دئدی. فاناتیک شخصیتین اؤزبؤیوکلوگونون (خودبزرگ بینی) سی، شیزوفرن شخصیتین اؤزبؤیوکلوگوندن فرقلی دیر. شیزوفرن شخصیت درین رگرسیون (اوشاقلیق و آنا بطنینه گئری دؤنوش) دا اولدوغو اوچون اوشاقلیق دویغولاری ایله یاشاییر و بیر اوشاق کیمی اؤزونو دونیانین ان گوجلوسو و ان بیلگینی بیلیر. فاناتیک شخصیت ایسه ذهنینده کی دوگم لارین مطلیقلیگینه دایاندیغی اوچون اؤزونو دونیانین ان بیلگینی، ان گوجلوسو و هرکسه قییم بیلیر.
آلمانین بوخوم شهرینده یاشادیغیم گونلرین بیرینده،(اوتوز ایل اؤنجه) گئنه بئله ساده و هئچ ایدئولوژی یه باغلیلیغی اولمایان، آنجاق اؤزونده فاناتیک بیر انسان اولان بیر دوستوم قاپینی ووروب الینده نئچه شوشه آرپاسویو (آبجو) ایله ایچری گیردی. اوگون آرپاسویو ایچمگه اشتاهام اولمادیغی اوچون، "قارداش بونو اؤنجه دن دئسه ایدین، آرپاسویو آلماغا گرک یوخدور، گل اوتوراق بیر ایکی استکان چای ایچک دئیردیم" دئدیگیمین جوابیندا بیردن – بیره پؤرتوشدو. الینی تهدید ائدرجه سینه ترپدرک، "هرکی نخوره بی ناموسه" دئدی. بو دوست منه محبت ائلمک ایسته ییردی.
بئله انسانلاری و بو انسانلارین بئله رفتارلارینی هرگون اؤز اطرافیمیزدا، دوستلاریمیزین، یاخینلاریمیزین و قووهوملاریمیزین ایچینده گؤردگوموزه قارشین، بونلارین فاناتیک شخصیت تیپیندن اولدوقلارینا دقت یئتیرمیریک. فاناتیک شخصیت تیپی فاناتیک بیر توپلومدا نورم دور. توپلومون بؤیوک بؤلومو بو انسانلاردان اولوشدوغو اوچون گئنیش بیر جمعی بیلینج یارانیر و جمعی بیلینج ایچینده "نورمال" گؤرونن او توپلومون نورملارینی اؤز شخصیتده ادغام ائتمیش اولانلاردیرلار.
بو یازینی اوخویانلاردان بیر چوخو، "یوخارید آنلاتیلان کیمی "تعارف" ائتمک، بیزیم توپلوموموزدا چوخ معمولی بیر شئی دیر، بونون فاناتیک لیک ایله ارتباطی نه دیر؟" دئیه فیکیرلشه بیلر. یوز ایللرجه گونلوک یاشامین هر ثانیه سی و هر لحظه سی دونوق و دگیشمز دوگملارا دایانان دین قایدا ـ قانونلارینا گؤره دوزنلنن بیر توپلومدا، فاناتیک شخصیت تیپی البته کی توپلومدا ان یایغین و اورتالاما (میانگین) شخصیت تیپی حالینه گلمیشدیر. بیزیم توپلوموموزدا (یوز ایللردن بری) بیرئین گونلوک یاشامی، یئییب ایچمگیندن، توالته گئتمه سینه قدرـ حیات یولداشی ایله یاتاغا گیرمگیندن، بیر ماشین معامله ائتمه سینه قدر- بیر اوشاغین دونیایا گلمه سیندن، بیریسینین اؤلمه سینه قدر، قیسساجاسی یاشامین هر لحظه سی دگیشمز و داشلاشمیش حؤکملر طرفیندن دوزنلنمکده دیر. بئله بیر توپلومدا فاناتیک شخصیت تیپی توپلومدا اولان بیرئیلرین چوخونلوغونون (اکثریتینین) شخصیتی دیر. بئله جه بو شخصیت تیپینین دونیا گؤروشو، یاشام استراتژیسی و گونلوک ایشلرینده کی فاناتیکلیک توپلومسال بیلینجه و نورما دؤنوشموشدور.
فاناتیک شخصیتین بو قدر گیریشگن، امر ائدیجی و آیری انسانلارین ایشینه قاریشماقدا هئچ ده چکینگن اولمادیغینین یانیندا، قارشی جنسدن اولان بیر انسانین حضوروندا چوخ چکینگن، اوتانجاق و ائتگیسیزدیر. بو ایسه جینسلیگین وارلیغینین بیلینجی دیر. بیر انسان جینسل دویغوسونو نه قدر باسدیرماغا، سرکوب ائتمگه چالیشیرسا چالیشسین، جینسل وارلیغینی یوخ ائتمگه قادر اولابیلمز. بیر آرواد، نه قدر ده اؤزونو گیزلتسه، اؤزونو چارشابدا، مغنعه ده باسدیرسا، جینسل اولاراق بیر آرواد اولدوغونو دگیشدیره بیلمز. بیر کیشی، نه قدر ده جینسل دویغوسونو انکار ائتمگه، ظاهر اولماغینین قاباغینی آلماغا چالیشیرسا چالیشسین، بیر ارکک اولدوغونو دگیشدیره بیلمز. فاناتیک مسلمان توپلومدا بؤیوموش اولان بیر انساندا جینسل دویغونون ظاهر اولماسی تهدید، قورخو و اوتانج و تقصیرکارلیق دویغوسو ایله یوغرولموش اولدوغوندان فاناتیک مسلمان بیر انسان، قارشی جنسدن بیریسینین حضوروندا قورخو و اوتانجا توتولار. بو قورخو و اوتانج ساده بیر دویغو یوخ، او انسانین اوگونه قدر تجربه ائتدیگی هده – قورخولارین، تهدیدلرین، توهین لرین، زور و اجبارلارین و آزارلامالارین بوتونونون بیر بیرلشیمی (ترکیبی) دیر. بئله بیر مرکب دویغونون بیلینجه (ضمیر آگاها) چیخابیلمه سی اوچون، بو دویغونون تجزیه اولونماسی و بیریملرینه (واحدلرینه) آیریلماسی گرکلی دیر. بو ایسه اوزون دؤنملی و چوخ زحمت و اینجه ایش گرکدیرن بیر پروسه دیر. بیر انسانین قارشی جنسه منسوب باشقا بیر انسان ایله قارشیلاشدیغیندا، بو مرکب دویغو فعال اولور، آنجاق بیلینجه چیخابیلمگه فرصت تاپابیلمه دیگیندن، اؤزونو داریخماق، سیخیلماق، یورغونلوق، فیکیر دورغونلوغو، بدن عضله لرینین سیخشماسی، آغیرلیق و یوخولولوق شکلینده گؤسترر. بئله بیر انسان بو وضیتدن (قارشی جنسین حضوروندان) قاچماغا و بو داریخمالی وضعیتدن قورتولماغا چالیشار. فاناتیک مسلمان کیشینین جینسل دویغوسو ظاهر اولدوغوندا اورتایا چیخان قورخو و اظطرابلارینا تابلاشابیلمه دیگی اوچون، اؤزونون یوخ، قادینلارین چارشابدا، مغنعه ده گیزلنمه سی گرگدیگی حؤکومونو صادر ائتدیگی، بو گؤرونگه (فنومن) نین سونوجودور. بوردادا بیر قیسیر دؤنگه (دور باطل) یارانماقدادیر. جینسل دویغو نه قدر باسدیریلیب، سرکوب اولورسا، پارتلاما گوجو بیر اوقدر آرتار. جینسل دویغو اصلینده ظریف و اینجه بیر دویغودور. داغ دؤشونده، داش دیبیندن چیخان بیر زینه سو کیمی اؤز آخارینا بیراخیلیرسا، هئچ بیر یئره ضرر – زیان وئرمکسیزین اؤز یولونو تاپار، اطرافیندا دا چمنلر، آغاجلار بیتر. اصلینده ضررسیز – زیانسیز اولان بو زینه سویون قاباغینا دووار هؤرمگه باشلادیغیمیز زامان ایسه، بو دووارین دالیندا ییغیشان سویون هر لحظه دوواردان داشماسی خطری گئت گئده آرتار. بو خطری اؤنلمک اوچون بو دووارین گئت – گئده اوجالتیلماسی و قالینلاشدیریلماسی گرکلی اولار. فاناتیک مسلمان توپلومدا یاشایان گنجلرین روحی انرژیسنین بؤیوک بیر بؤلومو، یارادیجیلق اوچون صرف اولوناجاغی یئرده، یاشامین هر لحظه و هر ثانیه سینده بو دوواری قالینلاشدیرماق و اوجالتماق یولوندا صرف اولماقدادیر. سونوجدا ایسه فاناتیک مسلمان بیر توپلومدا، قارشی جنسه منسوب انسانلار آراسیندا دویغو و فیکیر آلیش ـ وئریشی امکانسیز قدر چتینلیکلر ایله اولابیلر. توپلومون بیر یاریسی اوبیری یاریسی ایله دویغو و فیکیر آلیش – وئریشیندن یوخسول قالار. بو گؤرونگه بو توپلوملارین گلیشه بیلمه سی قارشیسینداکی اؤنملی مانع لردن بیری دیر.
فاناتیزمین یالنیز آسوسیاتیو (تداعی ایله ارتباطدا) یوخ عینی زاماندا موتوریک اولدوغونو و بئینین موتوریک (حرکتی) لایه سینی ده قاپسادیغینا دققت ائتملی ییک. اؤزللیک ایله جینسی انرژینین باسدیریلماسی و سرکوب ائدیلمه سی تداعی بؤیوتوندا قورخو، اضطراب و دؤگولمه، شکنجه اولونما، اوتدا یاندییریلما تصور و تجسملری ایله اولدوغونون یانیندا بیر ده موتوریک لایه ده بیر سیخیشما، سفت لشمه ایله اولابیلمکده دیر. بو اوزدن فاناتیک انسانین عضله دوزلگه سینده (ساختاریندا) بیر سیخیلیق، انعطافسیزلیق گؤرونور. حرکتلری ملایم و قوسی یوخ، زاویه لی و گوبود دور. ویلهلم رایش "شخصتین تجزیه تحلیلی"
Charakteranlyse
آدلی کتابیندا بو موضوعو آیرینتیلی بیر شکیلده آنلاتماقدادیر.
فاناتیک شخصیتین اقتصادچیلیغی، صرفه جولوغو دا یئنه بو دوشونجه سیستمینین عمومی جیزیغی ایچرسینده و بو فیکیر دوزلگه سینین خصوصیتلرینه صاحب دیر. صرفه جولوق بیر اجبار شکلینه گلیب، اصلی هدفینی ایتیریب و قیتمیرلیق، خسیسلیک، شکلینی توتوبدور. صرفه جولوق اجباری آلتیندا اولان فاناتیک، یالنیز پول و مالدا یوخ عینی زاماندا، یاشامینین بوتون ساحه لرینده قیتمیرلیق ائدر. بیر ایش اوچون زامان خرجلَمک، بیر ایش اوچون انرژی و ایش گوجو قویماق، بیر انسانا حتی ماددی اولمایان بیر یاردیم ائتمک، بیلگی وئرمک، حتی بیر انسانین صحبتینه قولاق وئرمک، بونلار هامیسی فاناتیک انساندا یوخسوللاشما قورخوسو یارادار. قیتمیرلیق خسته لیگینه توتولموش انسان، آیری انسانلاردان یاردیم و کؤمک آلماقدان بئله چکینر و قورخار. بو چکینگنلیگین آلتیندا "آمان ها، بوگون بیر قیرانلیق بیر یاردیم ائدن، ساباح یوز تومنلیک یاردیم ایسته یجک" قورخوسو یاتماقدادیر. دونیانین یاریسینا صاحب اولسا بئله اؤزونو یوخسول حس ائدر. بئله بیر انسان آیری انسانلارین قارشیسیندا دویغولارینی دا آچیغا چیخارتماقدان چکینر و قورخار. آیری بیر انسانین نه سئوینجینی، نه کدرینی و نه فیکیرلرینی پایلاشابیلمه ین بئله بیر انسان، آنجاق و آنجاق باشقا بیریسینه زیان گلدیگیند، باشقا بیریسینی یوخسول و حقیر گؤردوگونده سئوینج دویغوسو حس ائده بیلر. اریک فرم تدوین ائتدیگی شخصیت تئوریلرینده، فاناتیک قیتمیر شخصیتی "شخصیت محتکر" آدلاندیریبدر.
قیتمیرلیغین بیر انسانین وارلی، یوخسا یوخسول اولماسی ایله بیر ارتباطی یوخدور. وارلی انسانلارین ایچینده قیتمیرلار اولابیلدیگی کیمی، قیتمیر انسانلارین ایچینده یوخسوللاری دا اولابیلر. سؤز یالنیز قیتمیرلیغین دگیشمز و داشلاشمیش بیر حؤکم کیمی عمل ائتمه سیندن گئدیر. هر فاناتیک انسانین قیتمیرلیق فاناتیزمی ده اولماسی گرکدیگیندن سؤز ائتمیرم. فاناتیک انسانلارین ایچینده الی آچیق، یاردیم ائدیجی تیپلر ده وار. آنجاق بونلارین دا الی آچیقلیغی و یاردیم ائمک ایستکلرینده بیر اجبارین اولدوغو آیدینجا حس ائدیلیر. بیریسینه یاردیم ائتمک ایسته دیگینده بو انسانین بئله بیر یاردیمی ایسته ییب – ایسته مدیگینه هئچ دققت ائتمدن، اصرار، زور و اجبار ایله یاردیمینی قبول ائتدیرمک ایستر.
فاناتیک شخصیتین اؤزللیکلریندن بیریسی ده انتقامچیلیق و باغیشلامازلیق دیر. بو شخصیتین بئینینده بیر یول یئر ائله میش بیر فیکیر، بیر دویغو، بیر تجربه آنجاق ثابتلشمیش و دگیشمز حالینده ساخلانیلیر. بئله بیر بئیین ثابت و دگیشمز حؤکملردن حرکت ائدرک ایشله ییر. یوخاریدا آچیقلاماغا چالیشدیغیم کیمی عرف – عادت لر بئله بو بئیینده ثابتلشمیش حؤکملر کیمی عمل ائدیر. بیر یول، بیر انسانا قارشی بیر دوشمانلیق حس ائدن فاناتیک، بو دویغوسوندان حرکت ائدرک انتقام استراتژیسی تؤکموش ایسه، بو استراتژی ده ثابتلشیب و زامان و مکاندان تاثیر آلماقسیزین ایللرجه ، اون ایللرجه دگیشمز حالینده قالیب و اون ایللر سونرا بئله اؤزونو گؤستره بیلر. اؤته یاندان بو شخصیت اؤز ذهنینده کی حؤکملری و اؤز دگر اؤلچولرینی هرکسه یوکلمگه چالیشدیغی اوچون، و بو حؤکملری قبول ائتمه ینلره، بو حؤکملره قارشی چیخانلارا دوشمانلیق دویغوسو گلیشدیردیگی اوچون، دوشمان قازانماقدا الی چوخ یاتقیندر.
بو یازینین دوامی وار.
*********


text:
بیر دؤنوم نقطهسی (نقطه عطف) ساییلان تورک فراکسیونو
سوسن نوادهرضی
یوز ایل بویونجا اؤلکهده سوردورولن آسیمیلاسیون آخیمی، اؤلکهده یاشایان چئشیدلی قوملاری، دیللری و کولتورلری آلچالدیب، حؤرمتسیزلیک و باسقی آلتیندا یاشاتماغین سونوجوندا یارانان اجتماعی بوشلوق، قیروو (آبان) آیینین 7-سینده اؤز آجی اوزونو ده، شیرین اوزونو ده گؤسترمیش اولدو.
بلکه ده بیر دؤنوم نقطهسی (نقطه عطف) ساییلان بو ایلین قیروو آیینین 7-سی، اؤلکهمیزین سوسیال تاریخینین ان اؤنملی گونلریندن ساییلا بیلر. اؤلکهمیزده 7- قیروو گونو، ایکی دوشوندوروجو اولای گئرچکلشدی؛ بیریسی پاسارگاددا کوروش یانداشلارینین بؤیوک ییغیشماسی، ایکینجیسی ایسه، مجلیسده تورک فراکسیونون یارانماسی ایدی. توپلومدا ایللردیر گیزلینده- آشکاردا یاشاییب آخیشان ایکی چئشیدلی دوشونجه، ایکی فرقلی قاورام، ایکی ضدیتلی آنلاییش بو گونده آچیقجا اورتایا چیخدی.
ملت وکیللری مجلسینده قورولان تورک فراکسیونون، هئچ وئریملیلگی، هئچ ایشلهولیگی اولماسا بیله، گئنه ده ایران تورکلرینین (گئج چاتمیش اولسالار دا) دوغال و مسلم حاقلاریدیر.
اومید ائدیلیر یوز ایل بویونجا آسیمیلاسیون سیاستینین یئنیلمهسیندن خبر وئرن قیروو آیینین 7-سی، رویالاریندا فانتئزیلرینی بَسلهییب یاشایانلاری دیسکیندیریب، غفلت یوخوسوندان اویالتسین.
گئرچک بودور کی، کیملیک ایستکلری یولوندا آپاریلان مجادله و چالیشمالار، گیزلیلیک آشاماسیندان قورتولوب، آشکار و یاسال یؤنده یولونا داوام ائتمکدهدیر.
تعجب یئری بوراسیندادیر کی، بیر اؤلکهنین جمعیتینین یوزده قیریخینین (40٪)، یاسال اولاراق، ملت وکیللری مجلسینده فراکسیونونون قورولماسینی عجبا ندن بیر عده اؤلکهداشلاردان عصبیت، کین و نفرتله قارشیلاییر؟ عجبا ندن دموکراسی فریادی هر طرفدن یوکسهلن بیلگی چاغیندا، توپلوموموزون یوزده قیرخینی ایچهرن انسانلارین تمل و دوغال حاقلارینین گرچکلشمهسی، همن اؤلکهداشلاریمیزین کؤتومسر و دوشمانجا توتومونا (نگرش بدبینانه) سبب اولور؟
اسلامی شورا مجلسینده تورک فراکسیونو، ایراندا یاشایان تورکلرین اجتماعی- فرهنگی- مدنی حقلرینی گلیشدیریب قورومالی، و غیر منصفانه- غیر ضروری قانونلاری دهییشیب، عدالتی بو اجتماعی- فرهنگی مسئلهده یاراتمالیدیر. بئلهجه ملتین رایینی و کؤنلونو قازانمیش اولار. ملتین رضایتی اولونجا، باری تعالانین دا رضایت و محبتی اونون دالیسیجا گلر.
گؤرونور ایرانین سیاست آلانیندا دقت چکیجی، فرقلی و وئریملی دهیشمهلر اولوشماقدادیر.
نوع مطلب :
برچسب ها :
لینک های مرتبط :


text:
غضب کونترولونون باجاریغی
حیرصلنمک هامیمیزین تجروبه ائتدیگیمیز طبیعی بیر هیجاندیر. آما اونون سایی چوخالیب طرزی فرقلی اولاندا داغیدیجی حیسّلر یارادیب شخصین اؤزونه، اطرافینداکیلارا جوبران اولونمایان زیانلار وورا بیلر. حیرصین اساس سببی اطرافداکیلارین غیر موناسیب داورانیشلاریدیر.
موختلیف شخصلرین عکس العمللری حیرصلنمک موقابیلینده فرقلی اولار. بیر عیدّه اؤز حیرصلرینی گیزلدرلر و اونون بیلینمهسینه ایمکان وئرمزلر.
بعضیلری حیرصلننده قیشقیرارلار، یامان دئیرلر، یاخینداکیلاری دؤیرلر، اونلاری لاغا قویارلار، اونلارین سؤزلرینه قولاق آسماییب حقلرینی سایمازلار. بعضیلری حیرصلننده یاواش آما مؤحم دانیشارلار، اطرافداکیلارین دانیشیغین کسمزلر، آیریلارین حقلرینی آیاقلامادان شفاف و احتیراملی صورتده اؤز حیسّلرینی دئیرلر.
بئله داورانیشلارا جورأتلی داورانیشلار آدی وئریلیر. شخص جورأتلی داورانیشلا داعواسیز فیلانسیز اطرافداکیلارا ناراحات و حیرصلی اولدوغونو گؤرسدیر.
داعوا دالاشین عاییلهلرده قویدوغو داغیدیجی اثرلره گؤره آشاغیدا حیرصین کونترولو اوچون بیر سئری یوللار تقدیم اولور:
1. اهمیّتی وار؟ یولداشیزلا داعوا دالاشدان اوّل دوشونون گؤرون موضوعنون سیزی حیرصلندیرمگه اهمیّتی وار یا یوخ؟ اوندان واز کئچه بیلرسیز یا یوخ؟ و یا آیری ایش گؤرهسیز.
2. حیرصین علامتلرینه دیقّت ائدین. حیرصدن اوّل هوشدار وئرن ایلکین علامتلری گؤروشر. بو علامتلری تانیییب کونترول ائلهمکله حیرصین شیدّتلنمگینین اؤنونو آلماق اولار. اورک دؤیونتوسونون آرتماسی، قان تضییقینین قالخماسی، عضلهلرین ییغیشماسی، نفس آلمادا دگیشمه، اللرین یوموروق اولماسی، دیشلرین بیر-بیرینه دَیمهسی کیمی دگیشیکلیکلر، حیرصین فیزیولوژی علامتلری ساییلیر.
منفی حیسّیزی دئیین. زوجلار بعضاً ناراحاتلیقلارینی دئمک یئرینه اونو تاماشایا قویورلار. مثلاً دانیشماماق، قیشقیرماق کیمی ایشلر گؤررلر. سیز ناراحاتلیق سببینی دئمهسز یولداشیز اوندان خبری اولمایاجاق. داعوا دالاش یئرینه موناسیب سؤزلرله حیسّلریزی دئیین. مثلاً «سؤزونه عمل ائلهمَیَنده ناراحات اولورام» سؤزونو اونلارا دئیین. اؤز حیسّیاتیزی دئمکله یارانان موشکولون حلّینه کؤمک ائتمیش اولورسوز.
3. سؤزلریزدن موغایات اولون. آلچاتماق، هده قورخو گلماق، قورخوتماق معناسی داشیان کیمی سؤزلری آغزیزا گتیرمهیین. دیقّتیز اولسون سسیز اوجالمیش اولسا، حیرصلی دانیشساز آرام اولماق اوچون بیر آز مکث ائدین.
4. موقعیّتی ترک ائدین. بحثین ایدامهسیله حیرصیزی کونترول ائلیه بیلمهدیگیزی آنلاساز، دانیشغین قالانینی سونرایا ساخلایین. بو ایشله اؤزوزله یولداشیزا حیرصدن اوزاقلاشیب موناسیب داورانماغیزا فورصت یارادیبسیز. «ایندی حالیمیز موناسیب دئییل، پئشمان اولابیلهجگیمیز سؤزلر دانیشا بیلریک. ایجازه وئر یاخشی بیر شراییطده دانیشاق» سؤزونو دئیه بیلرسیز. یا دا « ایندی من حیرصلنمیشم، بو مسألهیه گؤره سونرا دانیشاریق».
5. اؤزوزو آراملادین. حیرصی سویوتماق اوچون: درین نفس آلماق، ال-اوز یوماق، سو ایچمک، یول یئریمک کیمی یوللارین موثبت اثری اولا بیلر. حیرصی سویوتماق اوچون ریلکسئیشینده موناسیب یولدور. ریلکسئیشین بدنین تیرلنمیش عضلهلرینی شوللاتماق معناسیندادیر. بیری حیرصلننده عضلهلری تیره چکیلر. آما بدن ریلکس اولان زمان شوللاشار و ذهنده آراملاشار.
6. موشکوللریزی حل ائدین. بعضاً داعوا دالاشین یارانماسینین اساس سببی ائوده اولان موشکوللردیر. موشکوللری دیبلی کؤکلی آختارین و حل یوللارینی تاپین. اونلاری مومکون اولان قدر حل ائدین.
7. باغیشلایین. باغیشلاماق مسألهنی یاددان چیخارتماق معناسیندا دئییل بلکه اؤزونو حیرصدن قورتارماق معناسیندادیر. باغیشلاماق سیزین حیسّلریزی کونترول ائده بیلدیگیزین علامتیدیر.
8. عوذر ایستهمکدن قورخمایین. داورانیشیزین یولداشیزی اینجیتمهسینی بیلسز عوذر ایستهیین. بو ایش رابیطهلرین مؤحکملشمهسی اوچون لازیمدیر.


text:
دوخسانسککیزینجى درس
فعللر (27)
فعللرین شکیللرى (فورملارى)
(فعللرین زامان، شخص و فورما علامتلرینه گؤره دگیشمهسى)
3. خبر شکلی (فورمو)
ج) داواملی کئچمیش: شخص علامتلرینى "فعللرده بیتیشن عوضلیکلرى" بؤلومونده وئرمیشیک. زامان و شخص شکیلچیلریله بیرلیکده داواملى کئچمیش زامانینین کامیل صرفى بئله دیر:
1- دوداقلانمایان فعللرده
* قالین، سسسیزله بیتن:
یازیردیم، یازیردین، یازیردى، یازیردیق، یازیردیز، یازیردیلار
* قالین، سسلیله بیتن:
قالاییردیم، قالاییردین، قالاییردى، قالاییردیق، قالاییردیز، قالاییردیلار
* اینجه، سسسیزله بیتن:
بیلیردیم، بیلیردین، بیلیردى، بیلیردیک، بیلیردیز، بیلیردیلر
* اینجه، سسلیله بیتن:
ألهییردیم، ألهییردین، ألهییردى، ألهییردیک، ألهییردیز، ألهییردیلر
اینکاریندا یا فقط بیر "م" کؤکه آرتیریلار: وورموردوم و یا فقط "ما-مه" آرتیریلار و ایکى سسلى یان-یانا گلدیگی اۆچۆن "ى" سسسیزى آرالاریندا گلر: یازماییردیم، بیلمهییردى، ...
2. دوداقلانان فعللرده
* قالین، سسسیزله بیتن:
ووروردوم، ووروردون، ووروردو، ووروردوق، ووروردوز، ووروردولار
قالین، سسلیله بیتن:
قورویوردوم، قورویوردون، قورویوردو، قورویوردوق، قورویوردوز، قورویوردولار
* اینجه، سسلیله بیتن:
گؤروردوم، گؤروردون، گؤروردو، گؤروردوک، گؤروردوز، گؤروردولر
اینکاریندا یا کؤکه بیر "م" آرتیریلار: گؤرموردوم، قویموردوم، و یا "ما-مه" آرتیریلار و ایکى سسلى یان-یانا گلدیى اۆچۆن آرالارینا بیر "ى" سسسیزى ده آرتیریلار; وورماییردیم، سۆرمهییردین...
داواملى کئچمیشین ایکینجى نوعو: شخص عوضلیکلرى "آردى، أردى"دیر. (کچئمیش درسلرده اوخونوب.)
زامان و شخص شکیلچیلریله بیرلیکده ایکینجى نوع داواملى کئچمیشین صرفى:
* قالین، دوداقلانان و دوداقلانمایان، سسسیزله بیتن:
ووراردیم، ووراردین، ووراردى، ووراردیق، ووراردیز، ووراردیلار
* قالین، دوداقلانان و دوداقلانمایان، سسلیله بیتن:
قالایاردیم، قالایاردین، قالایاردى، قالایاردیق، قالایاردیز، قالایاردیلار
* اینجه، دوداقلانان و دوداقلانمایان، سسسیزله بیتن:
بیلردیم، بیلردین، بیلردى، بیلردیک، بیلردیز، بیلردیلر
* اینجه، دوداقلانان و دوداقلانمایان، سسلیله بیتن:
سۆرویردیم، سۆرویردین، سۆرویردیلر، سۆرویردیک، سۆرویردیز، سۆرویردیلر
اینکاریندا "آر، أر" شکیلچیسینین یئرینه "ماز-مز" شکیلچیلرى قویولار: وورمازدیم، بیلمزدیلر.


text:
ایرانین آذربایجان ویلایتینده باش وئرن داشقین و سیل فلاکتی تبریزده فوتبول ماتچینین باش توتماسینا مانع اولماییب.
آخار. آذ خبر وئریر کی، بو گون تبریزده باش توتان «پرسپولیس» (تهران) ایله «ماشین سازی» (تبریز) اویونو ایکی مقاملا دقتی چکیب. تبریزلیلر ایستادیوندا سیاسی پلاکاتین قالدیریلماسی یاساغینا اویغون داورانیبلار، آنجاق یئنه ده قاراباغی یاد ائدیبلر. اونلار «مجنون لیلینی سئومزدی، بیلسیدی قاراباغ وار!» شعاری دالغالاندیرماقلا، قاراباغا «غیری-سیاسی» دستک نماییش ائتدیریبلر.
دیگر مقام ایسه «پرسپولس» ایله باغلیدیر. «ماشین سازی» اوزرینده غلبهدن سونرا «پئرسپولس» کومانداسی و طرفدازلاری غلبهنی قید ائتمک ایستهییبلر. اونلارین شنلهنمهسینه تبریز پلیسی ایجازه وئرمهییب. سوسیال شبکهده یاییلان ویدئودا گؤرونور کی، تبریز پلیسی «پرسپولیس» کومانداسینا «آذربایجاندا ماتمدیر» دئیه، شنلیک ائتمیی مصلحت گؤرمور، بونا باخمایاراق، پرسپولیس فوتبالچیلاری آزارکئشلرینه خیتابا، مختلیف شعارلار سسلندیریر و سئوینج نیدالاری قیشقیریرلار.
تریبونالاردان بونا جاواب اولاراق تبریزلیلرین «آذربایجان وار اولسون، ایستمه ین کور اولسون!» شعاری اوجالیر. «پرسپولیس» کومانداسی آزارکئشلری ایسه بو شعارا آشاغیلاییجی سؤزلرله قارشیلیق وئریرلر.
قید ائدک کی، اؤتن گئجهدن باشلایان داشقینلار نتیجهسینده شرقی آذربایجان ویلایتینده ۳۷ نفر هلاک اولوب، ۳۲ نفر ایسه ایتکین دوشوب. غیری-رسمی معلوماتا گؤره، ایتکیلر داها چوخدور.


text:
ترجیعبند
ترجیعبند (عربجه: ترجیع و فارسجا: بند ) — مؤضوع و وزن اعتیباریله بیر اوْلوب، نئچه بنددن تشکیل تاپان و بندلر آراسیندا ایسه بیرینجی بندین سوْن بئیتی تکرار ائدیلن کلاسیک شعر فوْرمالاریندان بیریدیر[۱].
نۆمونهلر[دَییشدیر]
نسیمینین ترجیعبندلرینده ایلک ایکی میصراع اؤز آرالاریندا قافییهلنیر، سوْنراکی بئیتلرین بیرینجی میصراعلاری آزاد بۇراخیلیر، ایکینجی میصراعلار ایسه بیرینجی بئیتین سوْن میصراعلاری ایله بیر قافیهلی ( آا با قا دا وا ...) اوْلور. نسیمینین ترجیعبندلری ۱۳-۱۵ بئیتدن چوخ اوْلماییب.
فۆضولینین ترجیعبندلری ایسه ۱۲ میصراعدان چوخ اوْلمامیشدیر. اوْنون ترجیعبندلرینده سون بئیتیندن باشقا، میصراعلارین هامیسی اؤز آرالاریندا ( آااااااااابب) قافیهلنمیشدیر.
قاسیم بیگ ذاکیر آز میصراعلی (۲۰ -۲۲)، ابولقاسیم نباتی ایسه چوْخ میصراعلی (بعضاً ۵۰ میصراعدان آرتیق) ترجیعبندلر یازمیشدیر.[۲]
بیرده باخ[دَییشدیر]
ایستینادلار[دَییشدیر]
- ↑ ترجیعبند آذربایجان ایضاحلی لۆغتینده
- ↑ عباس حاجیئو. ادبیات نظریهسی. باکی.۱۹۹۶.س.۲۵۶.


text:
« کهلیک » بیر نوع سئومه لی قوشون آدی دیر کی اتی یئمه لی اولار و چوخلو داغلاردا یاشایار. بو گؤزه ل و عطیرلی بیتگینی اونا نسبت وئریبدیرلر.
کهلیک اوتی بیر نوع عطیرلی بیتگی لردن و نعطاع طایفاسینداندیر.
بیزیم اؤلکه ده بو بیتگی بایرام آییندان بئجه رمه گه باشلایار و یازین ایکینجی آیی نین سونوندان گوله دولار.
بو همیشه لیک بیتگی چوخلو داغلار اته گینده اولار. کؤتوگو یئرده قالار و هر ایل یازدا بئجه ریب گوله گئده ر.
یازین ایکینجی آیی نین اوّلینده چوخلو آداملار کهلیک اوتی درمه ک اوچون چؤله گئده رلر. بو بیتگینی ته ر واختی درمه ک گوللو واختیندان فایدالی و یاخشیدیر. یعنی خاصیّتی گوله گئتمه میشدن قاباق چوخ اولار. بو بیتگینی اوزدن ده رین و کؤتوگوندن چیخارتمایین ، چون کی همیشه لیک بیتگی دیر و هر ایل کؤتوگوندن گویه ریب بیته ر .
بو بیتگی دن چوخلو ده مله مه لی حالدا فایدالانارلار و نعناع خاصیتی واردیر.
کهلیک اوتی چایی او جومله ایچمه لی لردن دیر کی بیزیم اؤلکه ده اوندان چوخ فایدالانارلار. بو بیتگی نین عراقیندا چه کیب ، عراقیندان ( نعناع عراقی کیمی ) لازیم اولان واخت ایچه رلر.
کهلیک اوتونون ده یه رلی خاصیت لری بونلاردان عبارتدیر:
– معده نی گوجلندیره ر .
– نفسگاهی تمیزله یه ر.
– ایستی لیک دیر.
– باکتری نین دوشمانی دیر.
– خیلط گتیره ندیر.
– سویوق ده یمه نین قاباغین آلار.
– قارین باغارسیغین میکروبون اؤلدوره ر .
– قارین سانجی سینا و اسهال اوچون فایدادیر.
– بوغاز آغریسینا فایدادیر.
– کؤپمه گین قاباغین آلار.
– اشتهانی چوخالدار.
– اؤسکوره گین قاباغین آلار.
– بؤیره ک و مثانه نی یویوب ، میکروبلاردان تمیزله ر .
– سینه نی یوموشالدار.
– کبد اوچون فایدادیر.
– سوموگو برکیده ر .
قایناق: اینترنت/
چئویره ن : الف. عظیمی بیلوردی
اولین نفری باشید که نظر میدهید!
عزیزان علاقه مند به دریافت مرتب روزنامه ساقی آذربایجان از طریق پست می توانند با دفتر روزنامه تماس حاصل نموده و یا به سامانه پیام کوتاه روزنامه پیامک بفرستند.
اشتراک یکساله: 340 هزار تومان
اشتراک شش ماهه: 170 هزار تومان
ضمنا هزینه بسته بندی و ارسال از طریق پست بر عهده روزنامه می باشد.
برای عضویت در خبرنامه پیامکی، اطلاعات خود را وارد کنید
از مسئولین محترم استان که وعده های آنان در این ستون پیگیری گردیده خواهشمند است توضیحات خود را در خصوص علل عدم تحقق وعده های داده شده جهت اطلاع شهروندان محترم و تنویر افکار عمومی به دفتر روزنامه ساقی ارسال فرمایند.


text:
تاریخین چوخ گیزلی شایعه لریندن.
ناصر مرقاتی
بو قارا وللی 1376 نجی ایلده یازیلیب. سانیرام بیر یول یاییلمیش اولسون.
(ناصر مرقاتی / مردادین 14/ 1390)
ناصر مرقاتی
تاریخین چوخ گیزلین شایعه لرینندن.
دئییللر قوچ کوراوغلو اؤز شعر کتابین یازیب قورتاراندان سورا، بیر پارا مقدمه یازدیرانلار کیمی، ایسته دی کی باش بولنلردن، سؤز صرافلاریندان، درین معنا خیریدارلاریندان، اهل حاللاردان بیری بلکه ده بیر نئچهسی اونون شعر کتابینا، باشسؤز (مقدمه) یازسین. بوخبری ائشیدن عاشیق جنون سازین گؤتوروب "سفره چیخدیم" دییه اکیلمیشدی. هالای پوزان کور اوغلونون بیغ لارینین چیلله سیندن توپ داغیدان قیلینجینین کسمه سیندن دلی حسن ایسه کور اوغلونون نعره سیندن "قورخورام" دئییب، بویون قارچیرتمیشدیلار. بللی احمد و باشقا دلیلرین هر بیریده آیری ـ آیری ماهانالار گتیرمهیه معروض قالمیشدیلار. اؤزگه دیارلاردان دا سئر فیلیپ سیدنی، بلینسکی و ساموئل جانسون کیمی آدلیم ادب عالیملری واختلارینین اولمامازلیغیندان عذر ایسته میشلر. ایشی بئله گؤرن قوچ کور اوغلو اؤنجه ایستهدی کی شعر کتابینی مقدمه یازمادن تاپشیرسین ناشیرین الینه، آنجاق حئییفسیلندی آخی بو زنگینلیکده کتابی نئجه مقدمه سیز بوراخسین؟ بیر یاندان دا کتابین ناشری استانبولدان چانلی بئله تلفن ائلهدی کی "مبادا ـ مبادا کتاب مقدمه سیز بوراخیلسین. ائله اونا گؤره ده قوچ کوراوغلو بئله قراره گلدی کی اؤزو، اؤز دفتر اشعارینا و شرح اسفارینا "کوراوغلو واری" بیر مقدمه یازسین. قوچ کور اوغلو میصری قلینجین اوجون مورککّبه باتیریب بئله یازدی:
دامدی اورهییمه عشقین قطرهسی
یوکسلدی سینمندن ملک لر سسی
دیلیمدن آخمادا داوود نغمهسی
کلمهنی کلمهیه جالییان منم
عورفان بادهسینی دولدوروب ایچن
عشقین یئدی شهرین دولانیب گئچن
"کرمم اصلینی بدلدن سئچن" (1)
هونر عوممانینی آرییان منم
شعرین مئیدانیندا قیها چکرم
اسکی شاعرلره دربست نؤکرم
یئنی شاعرلری قیریب تؤکرم
"لش لشین اوستونه قالییان منم" (2)
فضلین باخچاسیندا بیر گول دستهسی
ادب مئیدانینین دوشگون خستهسی
کوراوغلویام شعر و قلم اوستاسی
هونر خزینهسین تالییان منم .
الاحقر:
قوچلار قوچو قوچ کوراوغلو
ـــــــــــــــــــــــــــــــــــــــــــــــــــــــــــــــــ
(1) – بئله نظریمهگلیر بو میصراعنی بیر یئرده گؤرموشوم، آنجاق کیمدن اولدوغون بیلمیرم.
(2) – بو میصراع کوراوغلونون شعریندن آلینیبدیر.


text:
نالتروکسان
نالتروکسان (آیوپاک آدی: 17-(cyclopropylmethyl)-۴٬۵a-epoxy- 3,14-dihydroxymorphinan-6-one|image=Naltrexone_skeletal.svg، اینگیلیسجه: Naltrexone، (عربجه:نالتريكسون)، (روسجا:HaлTpekcoH)) بیر شیمیایی بیلشیک دواء. بۇ دواءنین مول جرمیسی مول/قرم 341.401 دیر. متابولیسمی قاراجییرده باش وئریر. نالتروکسان آغری کسیجی یا ضد درد اۆچون ایستیفاده اوْلونور.
بیرده باخ[دَییشدیر]
- دواء شیرکتلرین لیستی
- بیوفارماسی
- دواء کیرلیلیغی
- اؤن دواء
- فارماکولوژی
- کپسول (دواء)
- آنتیبیوتیک
- آنتی سایکوتیک یا ضد روان پریشی
- آغری کسیجی یا ضد درد
- آنتیدپرسان یا ضد افسردگی
قایناقلار[دَییشدیر]
- اینگلیسیجه ویکی پدیا
ائشیک باغلانتیلار[دَییشدیر]
قارداش پروژهلرده نالتروکسان گؤره داها آرتیق بیلگیلر تاپابیلرسینیز.


text:
QUŞ TARİXİNDƏN
آلا قارقا بیر چوخ یئرده و اؤزونه افتخار بیله رک سسینی بوغازینا ییغیب درینلریندن قارقار... قار قار... ائده رک "بوش یئره قارا قارقا ایله قوهوموملوق ائتمه میشم" دئییردی. قارا قارقانین ایسه آلا قارقایا ائیله ده چوخ سایغیسی یوخ ایدی، اونو اؤزوندن آشاغیدا و بیلگیسیز بیر قوش اولاراق دگرلندیرردی، هر زامان اونون اؤز یئرینی توتماغا چالیشدیغینی حس ائدرک اونا قارشی قیسقانچلیغینین یانیندا اونو آلچاقلاماغدان و یئری گلدیگینده اونا "سن چوخ قاغیلداما، سن هئچ بیر شئی بیلمزسن، بیر شئی لر اؤیرنمیشسنسه ده آنجاق منیم سایمده اولوب، یوخسا سن ایکی ائشگین آرپاسینی بئیله بؤله بیلمز ایدین" دئیر و اونون اؤزوندن یوخاری قالخماسنین قاباغینا چیخاردی. بوتون بونلارین یاینیندا بیر ده قارا قارقا ایله آلا قارقانین آرالاریندا، یالنیز آیری قوشلارا گؤرستمک اوچون بئیله اولسا دا، بیر صمیمت وار ایدی. بیر بیرلرینی "قارا جان"، "آلا جان" چاغیراردیلار.
"قوش" تاریخینین بیرینجی ایلینده بیر گوز(پائیز) سحری آلا قارقا یوخودان اویانیب گؤزلرینی اوغوشدوردوقدان سونرا قارا قارقانی اوجا چینار آغاجینین قوزئییه ساری گؤگرمیش ان اوجا قولونون زیروه سینده اوتوردوغونو، آنجاق چوخ پکر و حوصله سیز اولدوغونو گؤرونجه اونون یانینا یاخینلاشیب اونون اوتوردوغو قولون آشاغیسینداکی قولا قونوب و "سحرین خیر اولسون قاراجان" دئیه قاغیلدادی. قارا ایسه هئچ بو دونیادا دگیل کیمی ایدی. آلانین سسینی ائشیتمهمیش کیمی ایدی. بلکه ده اونا "درین فیکیرلرده یم، منیم فیکریمی پوزما" دئیه افاده لنمک ایسده ییردی. آنجاق آلا داها اوجا بیر سس ایله قاغیلدایینجا قارا سول گؤزونون یانی ایله باخاراق آجی بیر قاغیلتی دا "اوتور، سحری تئزدن فیکریمی پوزما" دئیه باغیردی و اوزاق اوفوقلارا گؤز تیکرک دالغیینلیغیندا درینلشدی. آلا قارقا داها دا ماراقلاناراق "یوخسا قارا مندن گیزلین بیر شئی لر تاپیب" دئیه دوشونرک قارا قارقانین اتوردوغو قولون استونه آتلاندی. آنجاق هر زامان اونون قیزلیجه لرینی کشف ائتمک ایسته دیگینده قارشیلاشدیغی کیمی، بو یول دا اونون دیمدیک ووروشو ایله قارشیلاشدی. قارا قارقا وار گوجو ایله آلا قارقانین باشیندان بیر دیمدیک ووراراق اونون اوستونه قاغیلدادی "یوزلرجه یول سنه دئمیشم منین اوتوردوغوم بوداغا قونما، سن هر زامان مندن بیر بوداغ آشاغیدا اوتورمالیسان، باش قارقا منم......" آلا قارقا بیر آشاغیداکی بوداغین استونه آتلاییب، یالواریرجاسینا سوروشدو "آخی بیلمیرم سحری تئزدن سنه نه اولوب، نئیه پکرسن" قارا قارقا درین بیر آه چکیب، باشینی توولادی و اوزون اوزون قار قار چکرک آنلاتدی، "بوردان دوروب باخیرام، قوزیئ دئنیزده، بیر آدادا قوشلار ییغیلیب، بیر ییغینجاق قورورلار، بیرلیکده اؤتمک و بیربیرلریندن جه جه وورماق اؤیرنمک ایسته ییرلر، بلکه ده سونرالاری بیرلیکده اوچاجاق و بیرلیکده سبته ییغاجاقلار...".
آلا قارقا ماراقدان چاتلاییردی، قارا قارقانین اوتوردوغو بوداغا چیخیب اونون کیمی اوزاقدان گؤرونن آدادا قوشلارین یغیلدیغینی گؤرمک ایسته ییردی. آنجاق قارا قارقانین اجازه سی اولمادان یئریندن تئرپنه بیلمیردی. بوندان دا اؤتری بئیله اجازه سیز حرکتلری خاطیرینه هر یول قارا قارقانین دیمدیک ووروشو ایله باشیندا بیر یارا بیراخیلدیغینی و یاراسی توخدادیقدان سونرا یاراینین یئرینه آرتیق لئلک چیخمادیغی اوچون باشی بوتون لئلکسیز قالدیغینی دا یاخچی بیلیردی. بئیله جه قازاندیغی تجربه ده چوخ محمکلشمیشدی و قارا قارقانین اوتوردوغو بوداغا آتلانماقدان چوخ قورخوردو. بوتون بونلارا قارشی ایستگیندن آسیلی اولمادان بیر قار قار قار چیخدی ایچیندن "ایسته ییرسن گئدیم یوولارینی داغیدیم" دئیه قاغیلدادی. قارا قارقا ایسه یوخاریدان باخاراق "سن اوتور یئرینده، من دئیه نه قولاق آس، بیر آز زامان لازیمدیر، واقتیندا من سنه نه ائده جگینی دئیه جگم" دئیه قاغیلدادی و گئنه اوزاق اوفوقا گؤز تیکرک اؤز ایچینده قیغیلداماغا داوام ائتدی، "منسیز... هن...؟، منه مصلحتلشمه میش یغینجاق قوروبلار... هن...؟ بونلار منیم کیم اولدوغومو هله بیلمیرلر... من قوشلارین قوشو، قارقالارین ان قاراسی،.....منیم آتام دونیانین ان قارا قارقاسی ایدی، اونون اوستونه قارا قارقا گئلیب گئتمه میشدی. بوتون دونیا قوشلارینین باشی منم... ایندی ایکی اوچ قانادی قیسسا قوش منه خبر وئرمهمیش یغینجاق قوروبلار هن؟ اونلارا گؤستره رم، اونلارین، ییغینجاغینی پوزارام، آنجاق بیر آز زامان لازیمدیر، بیر آز صبیرلی اولمالییام...
آلا قارقا گئنه ماراقلاندی، قار قار قار... دئدی، یالوارریرجاسینا سوروشدو، "قارا جان، نه گؤرورسن، منه ده آنلاد، هانسی قوشلار وار اوردا؟" قارا قارقا یوخاریدان باخاراق "قوجا بیر طاووس وار، آمما قوجالیغینا قارشین چوخ رنگلی و ساغدیر، قویروغونو آچدیغیندا گونشین گؤزو قاماشیر." دئدی. آلا قارقا یالتاقلاناراق " اونون یئرینه بیز اوتورمالی ایدیک، بیز وارکن نئجه باشقا بیر قوش، قوش ییغینجاغینا باشچیلیق ائده بیلر...؟" دئدی ایسه ده قارا قارقا گئنه اونو باشیندان گوجلو بیر دیمدیک ووردو و باشینا چیغیردی، "بیز یوخ... من ...، بئش یوز یول دئمیشم سنه... من ... من ... من". آلا قارقا قانادینین اوجو ایله لئلکسیز باشینین یاراسینی اؤرته رک گئنه یالتاقلاندی، "باغیشلا قاراجان گئنه سهو اولدو. بیز یوخ من... من ... من...". قارا قارقا داها دا غضبلنرک بو یول ساغ آیاغینین دیرناقلارینی بیر یئره ییغیب، ائله جه آلا قارقانین باشینا بیر قاپاز ووراراق قاغیلدادی "آخماق، سن یوخ،... من... من... من". آلا قارقا سول قانادینین اوجو ایله باشینداکی ایکینجی یارانی اؤرته رک "چوخ باغیشلا، قاراجان، گئنه سهو اولدو. من یوخ، سن... سن... سن" دئیه یاواشجا قیغیلدادی. قارا قارقا گئنه اوفوقلارا گؤز تیکرک اؤز اؤزونه قیغییلداندی، "آهان، قناری ده اوردادیر... ساری بیر قناری..."
قوش تاریخینین گونلری، آیلاری اؤتوردو. قوش ییغیناغی گئت گئده داها دا رنگلنیردی، سیره، طوظی، بیلدیرچین، ساری کوئنک و نئچه نئچه رنگلی و گؤزل اؤتن قوشلار. قارا قارقا ایسه اؤزونو داها دا چوخ یالنیز و کیمسه سیز حس ائدیردی و یولداشلیق ائتدیگی بیر تک آلا قارقادان اورگی داریخیردی. بیر چوخ زامان گلیب قوشلار آداسینین دؤره سینده اوچوب، قار قار ائدیردی و اؤزونون نه قدر گؤزل سسی اولدوغونا فخر ساتیردی. قوشلاردان هئچ بیرینین اونون گلیب – گئتدیگینی و قاغیلتیسینی اؤنمسه مه دیگینی گؤرونجه قارا قارقا داها دا آجیقلانیردی و داها دا اوجا قاغیلداییردی. آنجاق گئنه ده اؤزونه بیر تای تاپابیلمیردی قوش آداسیندا.
قوش تاریخینین بیرینجی ایلینین یای آیلاریندا قارا قارقا آرتیق چوخ صبیرسیزلندی،"دئیه سن منی اؤنمسه ین یوخدور... ایندی من بونلارا گؤستره رم... دئیه قیغیلداندی اؤز ایچینده و قوش آداسینین قیراغیندا بیر سؤگود آغاجینین توم بوداغلارینین اورتاسیندا گیزلنهرک قوش لارین اؤتوشلرینه قولاق آسماغا باشلادی. هر قوش اؤزو بیلدیگی کیمی اؤتوردو، کیمسه کیمسه نین اؤتوشونه توخونموردو، آمما هر قوش اوبیری قوشلارین اؤتوشونو دینله ییر و لذت آپاریردی. قنارینین اؤتوشلرینین ایچینده بیردن بیر "ق" سسی چیخینجا قارا قارقا گیزلندیگی سؤگود آغاجینین بوتاقلارینین ایچیندن چیخیب قناریینین اوستونه یوگوردو. "منه باخ... "ق" دئمک ایله منی می قصد ائدیرسن؟" دئیه قاغیلدادی. قناری "جورت جورت جورت ... من سنی تانیمیرام، سنین بوردا یئرین یوخدور. چیخ گئت ایشیوه" دئدی. قارا قارقا داها دا اوجا قاغیلدادی ""ق" منیم آدیمین باشی دیر، سن بیلمیرسن من قارقایام...". قناری گئنه او ملایم سسی ایله "من نه ایله ییم سن قارقاسان، قارقا ایسن چیخ گئت آیری یئرده قاغیلدا..." دئدی. قارقا ایسه قنارینین آغزیندان چیخان هر "ق" نی اؤزونه صاحب چیخیر و داها دا غضبلنیر دی، "منه باخ! سینین بوغازینی ییرتارام ها... بو قدر "ق" دئیه اؤتمه" قناری بیر آز ساغینا سولونا باخدی. قوش آداسیندا اونون ایله فیکیر یولداشلیغی ائدن چوخ قوش وار ایدی، آنجاق هئج بیریسی یاخینا گلمه دیلر. بیر پاراسی دا قارا قارقا ایله اوز به اوز اولماماق اوچون اوچوب اوزاقلاشدیلار. قناری اؤزونون قارا قارقا قارشیسیندا یالنیز بیراخیلدیغینی گؤردو، آنجاق هئچ قورخوسو یوخ ایدی. سسینی داها دا اوجالتدی،"منه باخ قارقا... هر "ق" سنه خطاب دگیل، من "ق" دئییرایسم دئیرم. سنه ده هئچ مربوط اولان دگیل ایستر ایسم مین یول "ق"، "ق"، "ق" دئییرم. "ق" قجله دیر، "ق" قمری دیر، "ق" قیرقی دیر......سن کیمسن کی "ق" دئییلنده اؤزونو میدانا آتیرسان؟ بو دئیش توخوشا قوشلاردان بیر نئچه سی سوگود آغاجینین یانینا گلدیلر و اوزاقدان باخماغا باشلادیلار. قناری بیر اونلارا باخدی، بیر قارا قارقا یا. قوشلاردان بیر نئچه سی اؤز آرالاریندا جیک جیک جیک ائتمه گه باشلادیلار، "قناری حقلی دیر. هر "ق" قارا قارقا دئمک دگیلدیر" آنجاق هئج بیریسی قنارییه یان چیخماق اوچون قارا قارقایا کسین بیر قارشیلیق وئرمه دی. قارا قارقا ایسه اؤزونو میداندا تک اؤتن قوش گؤردو و قا نادلارینی چیرپا چیرپا قنارینین استونه یوگوروب دیمدیگی ایله اونون قانادینی یارالادی. آیری قوشلار دا بئیله گؤرونجه اوچوب گئتدیلر و یارالی قناری نی یالنیز بیراخدیلار.
او گون قوش تاریخینده قارا بیر گون ایدی. قناری اؤزونون یولداشلاری طرفیندن قارقا قارشیسیندا یالنیز بیراخیلدیغینی گؤرونجه یولداشلاریندان سینیخدی، اوندان سونرا آرتیق قاباقکیلار کیمی شوق ایله اؤتموردو. قارا قارقا ایسه اؤزونه آیاق یئری تاپمیش کیمی گئدیب آلا قارقانی دا گئتیردی. آلا قارقا ایله قارا قارقا سؤگود آغاجینین سیخ بوداغلاری آراسیندا گیزلندیلر و اؤز آرالاریندا صحبتله شه صحبتله شه قوش آداسیندا اولوب کئچنلری گؤزدن کئچیریر و اؤزلرینی اورتایا آتماق اوچون فرصت آختاریردیلار. "گؤردون آلا، من سنه دئئیردیم ته لسمه، من بیر یول تاپارام..."، "بله، قاراجان من سنین چوخ آغیللی اولدوغووا ایمان گئتیرمیشم. سن هر باجادان گیره بیلرسن" ،"دئمک کی هر زامان منی دینله یه جکسن، سن هئچ بیر شئی دئمه، من سنی قاباغا سالاجاغام، سن قاباقدا گئدهجکسن، آنجاق هر زامان قولاغین منده اولسون"، "باش اوسته قاراجان"... بیر نئچه آی کئچدیکدن سونرا، بیر سحر تئزدن قارا قارقا دیمدیگی ایله یاواشجا آلا قارقانین باشینا ووراراق اونو یوخودان اویاتدی، "سوسس... سسین چیخماسین، بیر شئیلر ائیشیدیرم. قوشلار یاخیندا بیر یئره یغیشیب بیرلیکده اؤته جکلر، من ده یاواشجا بوردان بو بوداغلارین آراسیندان قاغیلدایا قاغیلدایا اونلارا قاریشاجاغام، آمما سن هله سس چیخاتما. دور من اؤزوموزه یئر آچیم، سونرا... آلا قارقا، یاری یوخولو ایکن قارا قارقانین بیئله بیر خبری هاردان آلدیغینا حیران اولدو، چکینه رک یاواشجا قیغیلدادی "هاردان بیلیرسن؟" قارا قارقا گئنه غضبلندی، "سن قاریشما، منیم بیلدیکلریمی سن یوز ایل سونرا دا بیله بیلمهزسن" آلا قارقا گئنه چاره نی یالتاقلیقدا گؤردو،" باش اوسته قارا جان..."
بیر نئچه گون سونرا قوشلاربؤیوک سوگود آغاجینین کؤلگه سینده ییغیشیب بیرلیکده اؤتمه گه باشلادیلار. قارا قارقا یاواش یاواش سوگود آغاجینین سیخ بوداغلاری آراسیندان سوزه سوزه ائشیگه چیخدی و اوزاقدان قوشلارین اؤتوشلرینی دینله مه گه باشلادی. قوشلاردان بیر پاراسی اونو گؤردولر. آنجاق اونون چاغیریلمامیش بیر قوناق کیمی اوزاقدان اوتوروب دینله مه سینه گؤز یومدولار. قارقا بو فرصتدن استفاده ائدیب یاواشجا بیر "قیغ" دئدی "من بوردان اوزاقدان سیزین اؤتوشلرینیزی دینله سم، سیزی اینجیتمیرم کی؟" دئیه یالتاقلاندی. قوشلار ادبسیزلیک اولماسین دئیه "اولسون، اوردان اوزاقدان اوتوروب دینله یه بیلرسن" دئدیلر. بیلدیرچین اعتراض اولاراق قیققیلداماغا باشلادی، قیقیق.. قیققیق... قیقیقیق... قارقانی من تانییرام... قارقانی من تانییرام... قوشلار یا بیلدیرچینین اعتراضینی ائشیتمه دیلر، یا دا اؤنمسه مه دیلر... آنجاق قارا قارقا بو اعتراضدان چوخ غضبلنمیشدی. گئجه لری ایلان ووران یاتسا دا او یاتابیلمیردی. اؤز اؤزونه دگئینیردی، "منه اعتراض ائدن ده اولور، منی یاخیندان تانییریمش بیرقانادی قیسسا قوش، من اونا گؤسته ررم...".نئچه گون سونرا تصادف اثری توربا بولبولونه راست گلدیگینده زهرینی اونا توکموشدو، "منه باخ، او بیلدیرچینه خبر وئر، اونو آختاریرام، توتسام دریسینی سویاجاغام...
قوش تاریخینین ایکینجی ایلینده، بیر سونراکی بیرلیکده اؤئتمه گونونده قارا قارقا آرتیق گیزلنمه ده ن، چکینمه دن، اوتانمادان آلا قارقانی دا یانیندا گئتیرمیشدی، و هامیدان دا داها اوجا سس ایله قاغیلداماغا چالیشیردی"اؤتن قوش من دگیل ایسم، مندن باشقا کیمدیر بوردا اؤته بیلن؟؟؟؟؟" ، "بیزه، دئملی منه و منیم آلا یولداشیما، بو توپلومون یوخاری باشیندان خاص بیر یئر آییرمانیزی ایسته ییرم...
قارا قارقا آلا قارقانین قولاغینا فیسیلدادی: "گؤردون...؟ سن منه قولاق وئر، ایندی سوگود آغاجینین باش بوداغینا قون اورادان ذیلله مه گه باشلا. نه قدر ائده بیلیرسن چوخ ذیلله... بو بیزیم تاریخیمیز اولاجاق. اوبیری قوشلار بورایا ذیلله میرلر. بیر نئچه واقت سونرا " بورا اصلینده بیزیم آدامیزدیر دئیه حق قازاناجاغیق". "باخین بو آدادا بیزیم ذیلیمیزدن باشقا بیر ذیل یوخدور" دئیه جه ییک و ... بو آدادا ان ائسگی ذیل بیزیم ذیلیمیزدیر دئیه اثباتلایاجاغیق" .آلا قارقا سئویندیگندن اؤزونو ساخلایابیلمه دی و "او زامان بو آدانین باش قوشو بیز اولاجاغیق" دئدی. قارا قارقا ایسه گئنه غضبلندی، "آخماق بیز یوخ، من... من... من".
قناری ایسه بیر یاندان قارقالارین بو قدر اوزسوزلوگونه بیر یاندان دا اوبیری قوشلارین قیدسیزلیگینه دایانابیلمه میشدی و چوخدان اوچوب اورالاردان اوزاقلاشمیشدی.


text:
آیا گئدن ایلک توریست بللی اولدو
۲۰۲۳ده ائدیلمهسی پلانلاشدیریلان سفر بیر هفته داوام ائدجک
اوزای شیرکتی اسپیساکسین قوروجوسو ایلان موسک، آیا گئدهجک ایلک اؤزل قوناغین، ژاپنلو میلیاردر ۴۲ یاشلی یوساکو مازاوا اولدوغونو آچیقلادی.
مازاوا ائدیلن سئچیمدن سونراسی هیجانینی گیزلهدهبیلمهدی.
اوشاقلیغیندان بری آیا گئتمه خیاللاری قوردوغونو دئیهن مازاوا، یولجولوغوندا اونا موشایعت ائتمهسی اوچون بیر چوخ صنعتچی دعوت ائدجیگینی آچیقلادی.
ژاپونلو میلیاردر، اینجهصنعت توتقونو اولاراق دا بیلینیر.
مازاوا، اسپیساکسین یئنی اوزای آراجی ایله آیین اطرافیندان دولاشاراق دونیایا قاییداجاق.
۲۰۲۳ده ائدیلمهسی پلانلاشدیریلان سفر بیر هفته داوام ائدجک.
توریستلر هئچ بیر شکیلده آیین اوزرینه ائنمهیهجک.


text:
منله حرکت، یوخسا میللی حرکت ؟!
گونئی آزربایجان میللی حرکتینده، بویوک زوراکلیقلاری آردیندا گئری بوراخان و باغلی بیر اتمسفرده نفس آلان میللی منفعیتلریمیزی دوشونن و عینی حالدا ایراندا باش قالدیران دیکتاتورلوقلا گؤز-گؤزه باخان بیر میللی دوشونر اینسانیمیز، ایستر- ایستهمز بیرآز گلیشمهدن، مجادلهدن سونرا قوردوغو بیر تشکیلاتدا، یئر توتدوغو گروپلاردا بیر چوخو نئچه ایل مباریزهدن سونرا میللی حرکت یئرینه منله حرکتی ترجیح ائتمیشدیلر.
سانیرام بیر گون گونئی آزربایجانیمیز توپلوموندا پیسخولوژیک سورونلار یاشادان بو دیکتاتورلوق آرادان قالدیریلسا نورمال و عینی حالدا دئموکرات بیر اتمسفری ساغلاماق بیزیم اؤچون بویوک بیر سورون اولاجاقدیر.
دوشونورم کی ایراندا باش وئرن اقتصادی و سیاسی چوکمهلری گؤز اونونه توتورساق، هر بیر گونئی آزربایجان میللی دوشونر اینسانیمیز، توپلوموموزون یاخین گلهجکده و اوزاق گلهجکده اؤز وئره بیلیر سورونلاری الده ائتمهلی و بو سورونلارا چوزوم یولونو بلیرلهمهلیدیر.
آنجاق سؤز گونئی آزربایجان تشکیلاتلارینا گلینجه و میللی حرکت آدلاندیردیغیمیز بیر گورکهمی گؤرونجه، “منله حرکت”، “میللی حرکت”دن نئچه قات یوخاریدا گؤروندوغو آجی بیر گئرچک کیمی گؤرونمکدهدیر.
میللی منفعتلریمیزی قوروماق، میللی کیملییمیزی الده ائتمک، بیر اؤزگور میللت کیمی دونیادا تانینماق و عینی حالدا میللی اؤز گوونیمیزی قازانماق هر بیر گونئی آزربایجان تورکونون آرزیسی ساییلماقدادیر. آنجاق بو گونکو چاتمامازلیقلار، تارتیشمالار و حرکتین انرژیسینی توکهتن بوش بوغازلیقلار، میللی حرکتده یئر توتان دیرلی اینسانلاریمیزین منم-منملیگیندن، “میللی حرکت” یئرینه “منله حرکت” ائتسینلر پیسخولوژیک سورونلاریندا اولموشدور.
دوشوندوغومه گؤره، یول بیر اولونجا، الده ائتدیغیمیز سونوج لار آینی اولاجاغینی دوشوندوغوموزده، بیرلیکده بو یولدا و برابر آتیملاماق او قدر زور بیر ایش گؤرونمهییر.
البت کی بو بیرلیگی بیر ال چاتماز آرزی کیمی گؤرنلر، همن “منله حرکت” ذهنیتیده یاشایان میللی دوشونر یولداشلاریمیزدان عبارتدیلر.
سانیرام آرتیق زامانی گلیب چاتمیشدیر کی گونئی آزربایجان میللی حرکتی، آزربایجانیمیزین میللی و مدنی حاققلارینی و اونون ایچینده باغیمسیزلیغینی الده ائتمک اوچون، ایچینده بیر بویوک ترپنمهیه حاضیرلیقدا گؤرونه و عینی حالدا یاخین گلهجک و اوزون گلهجهیی اوچون پلانلارینی سرگیلییه. و بو بویوک آتدیملار اوچون ان دوغرو یول هر بیر میللی دوشونر اینسانلاریمیزا گرکهن “منله حرکتین” یئرینه، “میللی حرکت”ی دریندن و دوغرو اینانماقدان اولاجاقدیر.
مسعود هارای
برگرفته از صفحه فیس بوک ایشان


text:
"اورتادوغونو ایران قاریشدیریر"
هیلی، امنیت شوراسیندا دوزنلنن فیلیسطین قونولو اورتادوغو کنفرانسیندا ایرانا قارشی سوچلامالارینی داوام ائتدیردی
آمریکانین بیرلشمیش میللتلر دائمی نمایندهسی نیکی هیلی، ایرانین سون آیلاردا عراقا قارشی سالدیرقانلیغینی آرتیردیغینی ادعا ائتدی.
هیلی، امنیت شوراسیندا دوزنلنن فیلیسطین قونولو اورتادوغو کنفرانسیندا فیلیسطین قونوسوندا دانیشمایی رد ائدرک ایرانا قارشی سوچلامالارینی داوام ائتدیردی.
شورادا ایسراییلین اوزرینه چوخ گئدیلدیگینی ساوونان هیلی، بئله دانیشدی:
"اورتادوغودا چاتیشمایا و استقرارسیزلیغا یول آچان بیر اؤلکه وار و بو ایسرایل دئییل، ایران. ایرانین عراقداکی هدفی؛ بورادا تهراندان آغ دنیزه گلهجک سلاح و عسگرلر اوچون اؤز کنترلوندا بیر مرکز یاراتماق. ایران سون آیلاردا سالدیرقانلیغینی آرتیردی. ایرانین عراقداکی طرفدارلاری آچیق شکیلده تعلیم آلیر، تهراندان گلن سلاحلاردان ایستیفاده ائدیر. ایران رژیمینین بو طرفدارلارا سون گونلرده بالیستیک موشک دستگی ائتدیگی ده گلن خبرلر آراسیندا".
هیلی، ایرانین سون گونلرده عراق کورد بؤلگهسل رهبرلیینه موشک سالدیریسی ائتدیگینی و ۱۱ نفرین حیاتینی ایتیردیگینی دیله گتیرهرک، تهرانین عراق تورپاقلارینا مداخیلهسینین امنیت شوراسینین دقتینده اولماسی لازیم اولدوغونو بیلدیردی.
ایرانین عراقی اؤزوندن آسیلی حالا گتیرمهیه و ضعیفلتمهیه چالیشدیغینی دا ایرلی سورهن هیلی،
"ایران، ضعیفلمیش بیر عراقی قوللاناراق ترور فعالیتلرینی داوام ائتدیرمهیی پلانلاشدیریر" ایفادهسینی ایشلتدی.


text:
بیل بیکسبی
بیل بیکسبی (اینگیلیسجه: Bill Bixby) آمریکالی فیلم یؤنئتمنی, فیلم یاپیمجیسی و اوْیونچو. ۲۲ ژانویه ۱۹۳۴شابلون:Cn ایلینده کالیفورنیا ایالتینده دۆنیایا گؤز آچیب. ۵۹ ایل عؤمر ائلهییب و ۲۱ نوامبر ۱۹۹۳ میلادی تاریخینده وفات ائدیب. اؤز تحصیلینی کالیفورنیا، برکلی بیلیمیوردودا بیتیرمیش. 1961–1993 ایللر آراسیندا سینما ساحهسینده چالیشیب.
قایناقلار[دَییشدیر]
اینگیلیسجه ویکیپدیاسینین ایشلدنلری طرفیندن یارانمیش«Bill Bixby»، مقالهسیندن گؤتورولوبدور.( ۲۲ ژانویه ۲۰۱۸ تاریخینده یوْخلانیلیبدیر).
قارداش پروژهلرده بیل بیکسبی گؤره داها آرتیق بیلگیلر تاپابیلرسینیز.


text:
ارسطو
ارسطو، (یونانجا: apισtotέλnς) (م.او.384 - م.او.322) - قدیم یونان فیلوسوفو.
ارسطو فلسفه، منطیق، پسیخولوگییا، فیزیکا، بیولوگییا، تاریخ، ائتیکا، ائستئتیکا و سیاست کیمی فوندامئنتال مسالهلری ده تدقیق ائتمیشدیر.
ارسطو (آریستوتئل) شرق اؤلکهلرینده و همچنین آذربایجاندا ارسطو آدی ایله ده تانینیر.
ایچیندهکیلر
حیاتی[دَییشدیر]
استاقیراتدا آنادان اوْلموشدور (بونا گؤره ده اونا چوخ زامان "ستاقیریت" دئییردیلر).مشهور فیلوسوف پلاتونون آکادئمییاسینین طلبهسی اوْلوب. ماکئدونییالی ایسکندرین تربییهچیسی و آفینادا لیکئی فلسفه مکتبینین تاسیسچیسی اوْلوب. بعضی افسانهلره گؤره ایسکندرین اؤلومونده اونون رولو وار (افسانهیه گؤره ایسکندرین آتاسی-ماکئدونییا چاری فیللیپ ارسطونون عاییلهسینی او اوشاق اولارکن قیرمیشدیر. ارسطو بونونلا ایسکندردن عاییلهسینین اینتیقامینی آلمیشدیر).
هله پلاتوندان تحصیل آلارکن ارسطو اونون وارلیقلارا موناسیبتینده ایدئیالارین ایلکین اولماسی نظریییهسینی تنقید ائدیردی.( بونونلا علاقهدار ارسطونون دیلیندن بئله بیر دئییم وار-" پلاتون منیم دوستومدور آما حقیقت داها واجیبدیر "). او، گؤستریردی کی، بئله یاناشما دونیانی آنلاتمیر، آنجاق جیسملرین ایضاحاتی لازیم گلن کمیتی گؤستریر.بؤیوک فیلوسوف حساب ائدیردی کی، ماهیتی اوْلدوغو "وارلیقدان" آییرماق اولماز: اگر وارلیقلار دویغولو درک ائدیلن عالمده وارلارسا، اوندا ماهیت ایدئال آخیرت عالمینده قالا بیلمز.
دوشونجه[دَییشدیر]
ارسطو ماددی عالمین اوبیئکتیو وارلیغینی قبول ائدیر و حیسلر، آنلاییشلارا و تصوورلره رئال شئیلرین تؤرمهلری کیمی باخیردی. وارلیغین ماهیتینی او، وارلیغین اؤزونده آختاریردی. لاکین ماددهده او یالنیز پاسسیو باشلانغیج گؤروردو .فیکرینجه بۇ باشلانغیج خوصوصی آکتیو باشلانغیجا -"فورمایا" تابئع ایدی و بوتون "فورمالارین فورماسی"نین ان یوکسگی آللاهدیر.
ارسطونون ماتئریالیزم و ایدئالیزم آراسینداکی ترددودلری اونون دیالئکتیکا ایله مئتافیزیکا آراسینداکی ترددودلری ایله موشاهیده ائدیلیردی. او، طبیعتده و جمعیتده حرکتی قبول ائدیر، حرکتین موختلیف نؤوعلرینین (مئیدانا گلمه، محو اولونما، اینکیشافی، آزالما، کئیفیتجه دهییشمه و فضادا دهییشمه) مؤوجود اولماسینا ایشاره ائدیردی. ضیدیتلرین قارشیلیقلی علاقهسینی، کئیفیتلی دهییشیکلیکلرین کمیتلردن آسیلیلیغینی گؤرور، مومکونلویون حقیقته چئوریلمهسینی تدقیق ائدیردی.
بونونلا برابر حرکتین منبعیینی - "بیرینجی موحرریکی"ن آللاه اولدوغونو گؤستریردی.ارسطوا گؤره ایلاهی وارلیق ماددهدن کاناردا قالیر و اؤزو حرکتسیز قالاراق بوتون دونیانی فایدالی حرکته گتیریر.ارسطو آللاهی بوتون وارلیقلارین اینکیشافینین سونونجو سببی،ان یوکسک مقصدی ساییر و بونو " ائنتئلئهییا " آدلاندیریردی. عومومی ایله تکین آراسیندا اولان نیسبتی مسالهسینه ایسه ارسطو توخونموردو.
منطیق[دَییشدیر]
فورمال منطیقین اینکیشافیندا خوصوصیله نتیجهلر نظریییهسینین (سیللوگیزم) ایشلنمهسینده ارسطونون بؤیوک خیدمتی واردیر.
کوسمولوگییا[دَییشدیر]
کوسمولوگییا ساحهسینده ارسطو گئوسئنتریزم نظریییهسینین طرفداری ایدی. اونون کوسمولوژی فیکیرلرینی سونرادان پتولومئی اینکیشاف ائتدیرمیشدیر. سونرالار بو نظریییه خریستیان کیلسهسی طرفیندن احکام لاشدیریلمیشدیر.
بیولوگییا[دَییشدیر]
ارسطو اؤز تدقیقاتلاریندا بیولوگییا یا دا یئر آییرمیشدیر. او، 500-دن آرتیق حئیوان نؤوعونو تصویر ائدیب اونلارین تصنیفاتینا جهد گؤسترمیشدیر. ارسطوا گؤره حیاتین ماددهسی ووجود، فورماسی ایسه روحدور. اؤز سیستماتیکاسیندا او، حئیوانلاری 3 قروپا بؤلموشدور- اینسان، بیتکی و حئیوان.
ارسطو ائستئتیکانین تاریخینده اینجهصنعته گئرچکلیگی عکس ائتدیرن ساحهکیمی یاناشمیشدیر. بو ساحهده او اؤز موعللیمینین-پلاتون اون اثرینی ("ایدئیالار ایدئیاسی" اثرینی) تنقید ائتمیشدیر. اونون فیکرینجه بۇ ایدئیا حقیقی حیاتلا علاقه سیزدیر. اونون فیکرینجه ائتیکا مسالهلری اینسانلارین ایجتیماعی وضعیتلری ایله سیخ علاقهده باخیلمالیدیر.
اینسانی دهیهرلر[دَییشدیر]
او، حساب ائدیردی کی، سخاوت یالنیز آزاد اینسانا عایید بیر خوصوصیتدیر. قوللار هئچ زامان سخاوتلی اولا بیلمزلر، اونلار پوزغوندورلار. ارسطو قولو آغاسینین "دانیشان آلت"ای سیماسیندا گؤروردو. بونا گؤرهده ارسطونون ایجتیماعی-سیاسی و فلسفی گؤروشلری اونون "ان موکممل سیستم" سایدیغی قولدارلیقین مؤحکملنمهسینه یؤنلمیشدی.
ارسطو فلسفهسی بشریتین ایجتیماعی فیکرینین سوْنراکی اینکیشافینا چوخ جیدی تاثیر گؤسترمیشدیر. اونون تعلیمی ایکی ایستیقامتده- میستیک ایدئالیزم و دیگر طرفدن ماتئریالیست فلسفی فیکرین اینکیشافی اوچون معنوی قیدا منبعیی اوْلموشدور.
ارسطو قرب فلسفهسینین اینکیشافی ایله یاناشی شرق و آذربایجان فلسفهسین ده چوخ جیدی تاثیری اوْلموشدور.
قایناقلار[دَییشدیر]
- ↑ Kantor, J. R. (1963). The scientific evolution of psychology, vol. 1. Chicago: Principia Press, p. 116.
- ↑ Aristotle (350 B.C.). On the soul. Translated by J. A. Smith
- لاتین الیفبالی ایستیفادهچیلر


text:
ایرج مسجدی ایرانین عراقدا یئنی سفیری وظیفهسینه تعیین اولونوب.
آخار. آذ خبر وئریر کی، مسجدی آپرلین ۱۹-دا بغداددا اعتیمادنامهسینی عراقین خاریجی ایشلر ناظری ایبراهیم الجعفرییه تقدیم ائدیب.
قید ائدک کی، ۳۵ ایل ایران ایسلام اینقیلابی کئشیکچیلری کورپوسوندا فعالیت گؤسترن ایرج مسجدی ۸ ایل داوام ائدن ایران-عراق محاربهسی ایللرینده سپاه-این «رمضان» قرارگاهینین کاماندیری وظیفهسینده چالیشیب. او، سفیر وظیفهسیندن اؤنجه ایران ایقیلاب کئشیکچیلری کورپوسونون «قدس» کورپوسونون مشهور کوماندانی قاسیم سلیمانینین مشاویری اولوب.


text:
اوروش
طالبلر تینچلیکنی قبول قیلیشی اوچون حکومتنینگ شرطی یوق
تینچلیک عالی کینگشینینگ رسمیلری، طالبلرنینگ تینچلیکنی قبول قیلگن تقدیرده هیچ قندهی شرط قویمهیدیلر و مذکور گروه ایستهگن روشده اولر بیلن مذاکره قیلینهدی دیگن. تینچلیک عالی کینگشینینگ رهبرلیک هیاتیگه کوره، افغانستانگه تینچلیک کیلتیریلیشی اوچون پاکستاندن باشقه منطقه و دنیا اورتاق فکر بیلن کیلیشگن.
تینچلیک عالی کینگشینینگ باشلیغی کریم خلیلینینگ ایتیشیچه، دولتگه قرشی قورال کوترگن گروهلر بیلن مذاکره قیلش اوچون تیارلر و بوبارهده تشقری و یورت ایچیده تلاش قیلگنلر.
جناب خلیلی اندونزیاگه قیلگن سفریده، بو مملکت حکومتی و یشاوچیلری افغانستانگه تینچلیک کیلیش اوچون تیارگرلیکلرینی بیلدیردی دیدی.
تینچلیک عالی کینگشینینگ دبیرخانه باشلیغی محمداکرم خپلواکنینگ طالبلر و باشقه دولتگه قرشی اوروشهدیگن گروهلرگه قرهته، قورالی گروهلر هرقندهی یولنی تنلهگن بولسهلر، افغانستان حکومتی اولر بیلن مذاکره قیلیشگه حاضر دیگن.
بوندن آلدین مجلس اعضالری، سیاستچیلر و مدنی فعاللر تینچلیک عالی کینگشینینگ عمللرینی قارهلب و بو کینگش ایشلری وقتنی اولدیریش و کیرهکسیز دیگن ایدیلر.


text:
ژاپن آسترونوتون بویو اوزایدا اوزاندی
ژاپن آستروناوت نوریشیگه کانائی، بویونون تخمیناً ۹ سانتیمتر اوزاندیغینی آچیقلادی
ژاپن آسترونوتون بویو اوزایدا ۹ سانتیمتر اوزاندی.
اولوسلارآراسی اوزای مرکزینده اوچ هفته گئچیرن ژاپن آستروناوت نوریشیگه کانائی، بویونون تخمیناً ۹ سانتیمتر اوزاندیغینی آچیقلادی.
آسترونوت کانائی، تویتر حسابیندان،
"هر کسه گون آیدین. اؤنملی بیر خبریم وار. اوزایا گلدیکدن سونرا دییشیکلیکلری گؤرمک اوچون وجود اؤلچوملریمیز یاپیلدی و بو مدتده بیر بیتکی کیمی تخمیناً ۹ سانتیمتر اوزانمیشام" مئساژینی پایلاشدی.
کانائی،
"ژوئن آییندا دونیایا قاییدارکن سویوز اوزای آراجینین اوتوراجاغینا سیغیب سیغماما قونوسوندا قایغیلییام" دئیه یازدی.
یئرچئکیمسیز اورتامدا اومورلار اوزرینده باسقی اولمادیغیندان اینسان اومورغاسی گئنیشلهییب اوزانابیلر.


text:
جاهان دائمیدیر، عؤمور امانات
الدن اله کئچیر وفاسیز حیات
بیز گلدی-گئدهریک سن یاشا دونیا !
انسان یاشایاجاقدیر و سئوهجهییک اونو بیز؛ نئجهکی سن یاشاتدین و سئودین انسانلیغی.
عؤمرونون بزهیی اولدو آغریلاریندا، آجیلاریندا باهار تراوتی؛ و اورهک تئللرینده سسلندی اینام، سئودا و انسان محبتی. یاشادین، یاراتدین، سئودین، سئویلدین. نه آنا تبریزین قاراگیلهسینی اونوتدون؛ نه بو اؤلکهنین داشینی آتدین. وطنین اودپارچاسیلا قیزیندیردین دؤیوش کورهسینی، و اؤلکهنین سسینه قاتدین دونیا سسینی. یاشادی اؤلکهمیز؛ یاشادی دونیامیز، یاشاتدین اونلاری، یاشاتدین آغریلاریندا، آجیلاریندا او قیزیل باهاری.
نصیبین ایشیقلی دونیادا قارانلیقلار اولدو؛ اودا بیر گون یوخ، بیر ایل یوخ؛ عؤمورلوک؛ دوز بیر گنج انسان عؤمرو، دوز ایگیرمی ایله دوغرو. بونا باخمایاراق، باشینین اوستونده دالغالانان اؤلوم حؤکمو قارشیندا بوکولدو؛ انسان عشقی یاشاتدی یاشیل آرزولارینی، یاشاتدی سنی و یئنهده گونش ساحیلینه دوغرو یؤنلتدی اینام یئلکهنینی. دیزه چؤکن قارانلیق اولدو و قارانلیق قوروقچولاری.
اورهیینین یاغینی گؤز ببهیینین ایشیغیایله گیله- گیله اریتدین و تؤکدون بئیینلریمیزه؛ دوشوندوک و اؤیرنمک ایستهدیک.
گؤزلریمیزی نیویورک کؤچگونلرینین فلاکت دونیاسینا آچدین؛ و سرمایا دوشگونلرینین آلچاقلیغینی گؤستردین. اونلارین سیماسیندا دویدوق صینیفلی جمعیتین دهشتینی. دوشوندوک و اؤیرنمک ایستهدیک.
ایندی سون منزیل اؤنوندهییک. بیر داها او مهربان و معصوم باخیشلارینین دالغالارینا دالمایاجاغیق. بیر داها دوداغیندا چیچکلهنن نجیب تبسمون عطرینی دویمایاجاغیق. آنجاق یوخلوغونو دونیا وارلیغینا کئچهجهییک. نییه کی هلهده تبریز قاراگیلهسینین گؤزلری یول چکیر؛ هلهده قیزیل باهارین بئشیگیندن قان قوخوسو گلیر؛ هلهده بو یارالی دونیادا نیویورک کؤچگونلرینین دهشت صدالاری یوکسهلیر.
هانی بو دردلرین ملهمی؟ دوشونمک ایستهییریک؛ اؤیرنمک ایستهییریک مجیدعمی!
ساهر ادبی- مدنی درنهیی
نباتی ادبی انجومنی
آذری- ائلدیلی ادبیاتی فصلنامهسی
ایشیق- آذربایجان ادبیات و اینجهصنعت سایتی
۷ خرداد ۱۳۹۳


text:
آذربایجان بایاتیلاری و اوشاقلار باخچاسیندا غنچه لر محمد علی نقابی بایاتی آذربایجان خلقینین یاپ چوخ یاییلمیش فولکور قسمتیندن بیریدیر. بایاتی کلمه سی انسانین عقلینه گه لینجه، همن یاردا اونونلا برابر گلیر. آذربایجان بایاتیلارینین چوخ قیسمتی یارا مخصوصدور. بایاتیلار، ائللر، اوبالار، کندلر، شهرلر ایچینده یوزمینلرنن واردیر و بونلاری بیر یئره ییغماق علاقه مندلرین بوینوندا اولان بیر وظیفه دیر. بایاتیلار ایللر بویو …ادامه نوشته »
دیوان ترکی حکیم هیدجی
دیوان ترکی حکیم هیدجی حکیم هیدجی آذربایجان ادبیاتینین گؤرکملی شاعیری، عالیمی و دیرلی فیلسوفی کیمی کئچن یوز ایلده ادبی، اجتماعی و فلسفی اثرلرین یازماغیلا اؤلکه میزین اجتماعی-سیاسی اولای لاریندا اشتراک ائدرک اوچ دیلده- فارسجا تورکجه و عربجه- مختلف ساحه لرده اؤز قابا قجیل گؤروشلرینی و دوشونجه لرینی آچیقایاراق جامعه نین فعال قوه لرینی ده دوزگون صورتده آچیقلمیشدیر. بو دیرلی عالیمی، …ادامه نوشته »
آناما هدیه
آناما هدیه حسین دوزگون استاد دكتر حسین محمدزاده صدیق، با تخلص «حسین دوزگون» – كه طراوت جوانی شاعری خود را در مبارزه با رژیم طاغوت گذرانیده و شعر را به عنوان سلاح برندهای در دفاع از حقوق حقّهی مردم خود به كار گرفته است – در ستایش مادر نیز اشعاری دارد كه افتخار میكنیم توانستیم این اشعار را از مجموعههای …ادامه نوشته »
بیر دسته گول حسین دوستی
بیر دسته گول حسین دوستی قاراداغ شاعرلرینین تذکره سی گؤزه للیکلر یوردو، قوچاقلیقلار بئشیگی اولان، مقدس تورپاغیمیز آذربایجان، ائله جه ده هنر و ادبیات اوجاغی اولموشدور. اینجه خیاللی، ده رین دوشونجه لی و عمومِ بشریت اوچون سعادت آرزیلی شاعرلر بئجرمیشدیر. قره داغ ماحالی، آذربایجانین بیر محتشم بؤلگه سی دیرکی اونودولماز شخصیتلر بئجردیب و آذربایجانین شعر و موسیقی اوجاقلاریندان ساییلیر. قره …ادامه نوشته »
یارالی دورنا “عاصم اردبیلی”
یارالی دورنا عاصم اردبیلی حق درگاهینه بیر کیچیک بنده کیمی بو ایکینجی شعر مجموعه سینین یاییلماغینا الده ائتدیگیم نائلیته خاطر منتدارلیغیمی قید ائدرک جوشان دردلی سؤزلریمی حؤرمتلی اوخوجولارین محضرینه تقدیم ائدیرم. قانلی سحر کیتابیمدا قید ائتدیگیم کیمین ینه ده محضرینیزه دئملییم: منده او مادی امکتن اولاییب و اولمایاجاق کی اورک سؤزلریمی کیتاب فورماسیندا اؤز وطن داشلاریما اتحاف ائدم. نیه کی …ادامه نوشته »
شعر ترکی 29 بهمن/بهمنین ایرمی دوققوزو
شعر ترکی 29 بهمن = بهمنین اییرمی دوققوزی شاعر: ذولفقار كمالی سال سوم دبیرستان بودم که استادمان آقای حسین دوستی شعری رو به کلاس اوردند و خوندند من هم بصورت خیلی ناقص و شاید درهم برهم اونو یادداشت کردم. متاسفانه از اینترنت نتونستم اصل این شعر رو پیدا کنم اما به هر حال این شعر رو اینجا گذاشتم اگر کسی …ادامه نوشته »
هوپ هوپ نامه
هوپ هوپ نامه اشعار ترکی میرزا علی اکبر صابر طاهرزاده هوپ هوپ نامه اثر مشهور و گرانقدر میرزا علی اکبر صابر، در زمره غنی ترین و شناخته ترین شاهکارهایی است که مندرجات آن در پی ریزی بنیادهای نظری مشروطیت تاثیر داشته و در فضای فکری و انتقادی آن دوره و دورانهای بعدی مدتها دل و جان ستمدیدگان و آزادی خواهان …ادامه نوشته »
سارای حسین اقبالیان (دنیز)
سارای شعر توپلوسو حسین اقبالیان (دنیز) گنج نسلیمیز اورک سیزلارینی، یئنی بیر شیوه ده دیله گتیره یئتگی سینی الده ائمکده دیر. بو یئنی شیوه ایله یارانان سؤز بیرلشمه لرینه، اسکی و عادی تعریفلره سیغیشان شعر آدی وئرمک اولماسادا، اونلاردا اولان سس و سؤزلرین موسیقی سی، بو یارادیجی دویغولو اثری، چاغداش ادبی مجموعه لریمیزه «یئنی شعر» آدی ایله داخیل ائدیر. بو …ادامه نوشته »
آچیل چتیریم آچیل
آچیل چتیریم آچیل زهرا ولی زاده اوشاقلار اوچون تورکو شعرلر ذهن پاک و صاف و روشن کودکان آئینه، تر و تمیزی را میماند که هر چه در مقابل ببیند در دل خویش جای میدهد. کودکان میل و رغبت فراوانی به داستانهای منظوم و اشعار کودکانه دارند. علیهذا بهترین راه برای پرورش فکری آنان، برای تعلیم و تربیت معنوی آنان استفاده …ادامه نوشته »
دیوان اشعار ملا پناه واقف
دیوان اشعار ملا پناه واقف ملا پناه واقف یکی از بزرگ ترین و تأثیرگذارترین شاعران مردمی و شیعی مذهب آذربایجان (قرن 12 هجری، 18 میلادی) است. وی سالهای متمادی معلمی کرده و نخست وزیر ابراهیم خان جوانشیر در قاراباغ و مورد او در تمام امور حکومتی بود و در جریان حمله آقا محمد خان قاجار به مناطق قفقاز که منجر …ادامه نوشته »


text:
آذربایجان ماناتینین مزهننهسینه نفتله یاناشی، آذربایجانین غیری-نفت ایخراجاتیندا آپاریجی پایا مالیک اولان اؤلکهلرین والیوتالارینین مزهننهسینین نئجه دییشمهسی ده تأثیر ائدیر.
بو سؤزلری آخار. آذ-ا آچیقلاماسیندا اقتصادچی عالیم ووقار بایراموو دئییب. او بیلدیریب کی، ماناتین ثابت قالماسی اوچون اساس فاکتور نفتدیر:
«چونکی نفتین دونیا بازار قیمتی اؤلکهیه داخیل اولان والیوتانین هجمینی معینلشدیریر. نفتین دونیا بازار قیمتی یوکسک اولدوغو حالدا اؤلکهیه داها چوخ والیوتا داخیل اولور کی، بو دا سؤزسوز کی، آذربایجان ماناتینین مزهننهسی اوچون اهمیتلیدیر. آذربایجانین ایستراتژی والیوتا احتیاطلاری بو ایلین ایلک یاریم ایلینده آرتاراق، ۴۴،۳ میلیارد دوللار اولوب و بو، چوخ یاخشی گؤستریجیدیر».
اکسپرت بیلدیریب کی، قونشولارین میللی والیوتاسینین دورومو بیزیم اوچون موهومدور:
«خصوصیله روبلون مزهننهسی آذربایجان اوچون اهمیتلیدیر. چونکی آذربایجانین غیری-نفت ایخراجاتینین ۳۶%-ی روسییانین، ۲۴%-ی ایسه تورکییهنین پایینا دوشور. سادهجه اولاراق، تورکییهیه گؤندردییمیز محصوللارین موقاییسهلی اوستونلویو وار. بورادا انرژی محصوللاری خصوصی یئر توتور. نتیجه اعتباری ایله تورک لیرهسینین اوجوزلاشماسی آذربایجان ماناتینا بیرباشا تأثیر ائتمیر. اما روس روبلونون مزهننهسی ماناتین مزهننهسینه تأثیر ائتمک ایمکانینا مالیکدیر. چونکی آذربایجان آقرار ایخراجاتینین ۹۰%-ی روسییا بازارینین پایینا دوشور. اگر روسییادا روبل کسکین اوجوزلاشیرسا و ماناتین مزهننهسی دییشمیرسه، او زامان آذربایجان محصوللارینین روسییا بازاریندا روبللا ایفادهسی باها اولور. نتیجهده سؤزوگئدن محصوللارین رقابت ایمکانلاری خئیلی آزالیر. اونا گؤره ده روبلون کسکین اوجوزلاشماسی آذربایجانین روسییا ایخراجاتینا منفی تأثیر گؤستریر. بو دا ماناتا پسیخولوژی تأثیر یارادیر».


text:
والیبال کومانداسی اورمییه گنجلرینین غیرت و ناموسودور.
آخار. آذ خبر وئریر کی، بو سؤزلری گونئی آذربایجانین اورمییه شهرینین ایران پارلامنتیندهکی میللت وکیلی نادیر قاضیپور اورمییه شهر شوراسی عضولرینین بلدییه ایدارهسینین ایدمان کلوبونون لغو ائدیلمهسی ایله باغلی تکلیفینه فیکیر بیلدیررکن دئییب. او، کلوبون باغلانماسینا کسکین قارشی چیخیب:
«من هئچ واخت ایجازه وئرمرهم کی، کیمسه اورمییه والیباولونون اینکیشافینا خلل گتیرسین. اورمییاسیز ولیبال، والیبالسیز اورمییه اولا بیلمز. اورمییه بلدییه ایدارهسی والیبال کوماندالارینی قورویوب ساخلامالی، اونلارا دستک وئرملیدیر».
قئید ائدک کی، تبریز بلدییه ایدارهسینین ایدمان کلوبو لغو ائدیلدیکدن سونرا اورمییه بلدییهسینین ایدمان کوماندالارینین دا لغو ائدیلمهسی ایله باغلی شهر شوراسینین ۵ عضوو شورا رئیسینه مکتوب عونوانلاییب.


text:
بو مراسم ده، دکتر مجید خدابخش شرقی آذربایجان والی سی و دکتر شکور اکبرنژاد تبریز اسلامی شوراسینین رئیسی، تبریز بلدیه باشچی سینین حؤکمونو، مهندس شهین باهره تقدیم ائتدیلر.
تبریز بلدیه رئیسلرینین معارفه و تکریم مراسمینده، شرقی آذربایجان والی سی، اسلامی شورا عضولری، تبریزین اسلامی شورا مجلسینده کی بیر نئچه نماینده سی، و اجرایی تشکیلات لار و نظامی انتظامی قوه لردن ده قوناقلار واریدی.
بو مراسم ده دکتر صادق نجفی، تبریزین کئچمیش بلدیه باشچی سی نین زحمت لری قیمتلندیریلدی.
بونونلار برابر تبریز بلدیه سینین کئچیجی (موقت) رئیسی مهند اسحقی دن ده تقدیر اولوندو
مهندس ایرج شهین باهر پاییز فصلینین اول گونلرینده، تبریزین اسلامی شورا طرفیین اکثریت رای نی قازاناراق، تبریزین 56نجی بلدیه باشچی سی سئچیلدی.
اولکه نین داخلی ناظری ایسه آبان آیینین 14ده، تبریز اسلامی شوراسی و دولتین تبریزده کی عالی نماینده سینین تصدیقلری اسلسیندا مهندس ایرج شهین باهری تبریز بلدیه باشچیلیغینا منصوب ائتدی.


text:
بازار ارتهسی گونو مشهور پیانوچونون نعشی باکییا گؤندریلهجک
صاباح آمریکانین سان فرانسیسکو شهرینده مرهوم آذربایجانلی پیانوچو چینگیز صادیقوولا ویدا مراسیمی کئچیریلهجک.
بو حاقدا موساوات. کوم-آ آچیقلاماسیندا کالیفورنییا آذربایجان جمعیتینین رهبری حمید آذری معلومات وئریب. آذرینین سؤزلرینه گؤره، مرهوملا گؤروشه کالیفورنییادا، ائلجه ده آمریکانین دیگر شهرلریندهکی آذربایجانلیلار قاتیلاجاق. تدبیرده مرهوم پیانوچونون خانیمی، عائله یاخینلاری دا ایشتیراک ائدجک.
چ.صادیقووون نعشی داها سونرا نیویورک شهرینه گؤندریلهجک. آذری بیلدیردی کی، گلن هفتهنین بازار ارتهسی گونو ایسه مرهوم پیانوچونون نعشی باکییا گؤندریلهجک. باکیدا، فخری خیاباندا باسدیریلاجاق چ.صادیقووون دفن مراسیمینین واختی ایسه گلن هفته آچیقلاناجاق.


text:
قیزیمین نقاشیلری 10
مثلن ائو چحماغی ئورگشمیسن ...آمما بعضی نقاشیلاریوی ذهنینن چکیسن بو نقاشیلاریوی اتاقیوین قاپیسینا یاپیشدیرمیسان....ایکی طرفیده گورسنیر پرچمی کی اصلن ئورگشممیشدون...مامان فلاگ چحمیشم....تبریز پرچمی!!!...کره زمینه باخیب دیسن آیم این تبریز مامان خروز جوجه لرینن ....تاجیندا چحمیشم دونن گئجه فارسی کیتی کتابی سنه اوخوردوم...قوتولاننان سورا ایستیسن بیر سریده انگلیسی اوخیییم....قیزیم آخی بوجور روان دیینمرم....مامان اوخی سن باشاریسان!!!بیرده انگلیسی دئمیشم...مامان گوردون باشاردون!! کارتونون وسطینده قاچیب دیسن مامان کچین بیر معنیسینده بولوسن؟؟مثلن بیرینه سویوخ دینده اوبیریسینه ده سرایت ائلر!!! تو زیباترین...
نویسنده : مامان آیسل
0:56
27 دی 1395
136 3 1 ادامه مطلب


text:
اوغوز تی وی: اورمودان سئچکیلره قاتیلان سید سلمان ذاکیرین دفترخاناسیندا اؤیرنجیلر و گنجلر توپلاناراق 2 ایسفند آنا دیلی گونونو قئید ائدیبلر.
اورمودان گلن بیلگییه گؤره، چوخ سایدا سویداشیمیز بو دفترخانایا توپلاناراق، میللی گئییملریمیز گئیینن گنجلر آنا دیلینده شعرلر سؤیلنیب، ساز –قوپوز چالاراق، شنلیک ائلهییبلر. بو شنلیکده حمید صمدی آدلی اوشاغین میللی گئییمیمیزده چالیب اوخودوغو ساز هاوالاری توپلانتی ایشتیراکچیلارینین زؤوقلرینی اوخشاییب.
لاکین، سویداشلاریمیزین بو شنلیگینی ایران رئژیمی گؤزوندنگتیردی. بئله کی، آنا دیلی شنلیگینین آردیندان بو دفترخانایا هوجوم ائدن رئژیمین قولو قوهلیلری بوردا دوزنلنن شنلیگین غیری-قانونی اولدوغونو بیلدیرهرک، بو دفترخانانی باغلایاراق، قاپیسینی پلومبالییبلار.
گؤروندوگو کیمی، ایران رئژیمی آزربایجان تورکلرینین بیر یئرده توپلانیب شنلنمهسیندن بئله قورخویا دوشور.
This slideshow requires JavaScript.